text:
Kralendijk – Den e siman tras di lomba, Koninklijke Marechaussee a detené un hòmber Kolombiano pa falsedat por eskrito na Aeropuerto Internashonal Flamingo. E hòmber a mèldu su mes pa kòntròl di pasport pa salida pa Kòrsou. Den su pasport tabata falta un prueba kual ta registrá su atmishon temporal pa Boneiru. Komo ku el a keda mas largu ku tabata permití el a kita esaki pa prevení un posibel but. Despues di kombersashon ku Ministerio Públiko BES a dun’é un but di $500. Banda di esei lo pone den e área pa warda estranhero en espera di su ekstradishon. Marechausse ta entregá un petishon na e unidat di IND di RCN pa registrá e hòmber komo estranhero no deseá pa Hulanda Karibense.
Anteriormente a para un dama ku a resaltá dor di su komportashon di manehá, pa kòntròl durante di vigilansia rondó di Aeropuerto Internashonal Flamingo. For di e kòntròl a resultá ku e dama tabatin mas ku kuater biaha e kantidat permití di alkohòl den su sanger. A deten’é pa esaki i a kita su reibeweis. Entretantu Ministerio Públiko BES a dun’é un prohibishon pa manehá di dos luna. Banda di esaki e mester responsabilisá su mes dilanti di hues pa un sentensia final.
Na aeropuerto F.D. Roosevelt na Sint Eustatius, kaminda Marechaussee banda di e tareanan di polis di frontera na aeropuerto i den haf, tambe ta sostené KPCN, a kontrolá un dama ku tabatin mas di $5000 na plaka di papel huntu kuné. Komo ku e no por a responsabilisá kon el a yega na e sèn i tabata sospechá ku posiblemente e ta prosedente di kriminalidat, reshèrshi a inisiá un investigashon mas aleu.
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


c: text/html

text:
ORANJESTAD,Aruba
Durante apertura di reunionnan Interparlamentario, como presidente di e comishon fiho di asuntonan di Reino di Parlamento di Aruba, sr. Tjon den su discurso a cuminsa pa bisa cu e lo bay enfoca riba detayes pa loke ta practicanan di bon gobernacion, situacion di Venezuela y finanzas publico. Esaki mirando cu apesar cu e maneho di Gabinete Wever-Croes a resulta den cifra y hechonan positivo, hopi bes ta uza detayes pa bagatalisa esaki y sr. Tjon ta haye necesario pa pone esaki den perspectiva.
PRACTICANAN DI BON GOBERNACION
Den su discurso sr. Tjon a trece pa dilanti cu Prome Minister sra. Evelyn Wever-Croes a instala un comishon pa fortifica nos estado di derecho. Y e comishon aki a traha dos producto di ley, cual posiblemente lo wordo trata e aña aki. Ta trata aki di un concepto di ley cual lo cambia nos constitucion pa asina ankra e garantia pa nos por tin finanzas publico y tambe reglamenta e Instituto “Ombudsman”.
Por ultimo sr.Tjon a conclui riba e topico aki cu Gobierno di Aruba hunto cu Banco Central di Aruba a traha riba un concepto di ley pa modernisa e “Corporate Governance Code” y cu formalisacion di e ley aki ta den proceso. Esaki ta sumamente importante pa garantiza transparencia den tur institutonan y fundacionnan.
VENEZUELA
A splica cu e impacto di Venezuela riba e situacion financiero di Aruba ta grandi. Cu e tin su impacto tambe riba nos salubridad publico, enseñansa, mercado di labor y sector socia. Y p’esey Gabinete Wever-Croes a introduci diferente instrumento y maneho pa mitiga mas tanto posibel e riesgonan aki. E medidanan aki ta varia di a apunta 2 team pa entrevista y atende cu e peticionnan di asilo, actualisa legislacion, fortifica control na frontera y implementa e “schipholmodel” cual ta percura pa un proceso optimal pa procesa peticionnan di asilo.
Por ultimo a enfoca riba e hecho cu Aruba dentro di poco lo introduci un A-ESTA y un “Advanced Passenger Information System” pa asina prome cu personanan biaha pa Aruba tur informacion ta disponibel y un decision por wordo tuma si e persona por biaha bin Aruba. Esaki sigur lo percura pa hisa seguridad y esaki ta un medida en espera di introducion di un Visum pa Venezolanonan na 2020. Tambe sr. Tjon a splica cu tur esaki ta sosode dentro di e margin financiero manera palabra cu Hulanda. Y cu apesar di esaki a logra transforma un deficit di 444 miyon florin na 2014, bou Mike Eman, te na solamente 4 miyon florin na 2019 bou liderazgo di sra. Evelyn Wever-Croes.
FINANZAS PUBLICO
2019 tawata e prome aña cu por completo a traha segun e “Beleidsplan Verlaging Personeelskosten”. Y e metanan stipula tawata pa baha gasto di personal, baha e cantidad di persona cu ta wordo emplea pa Gobierno y baha e cantidad di “Non-actieven”. Pa loke ta gasto di personal a mustra cu a baha esaki segun e normanan stipula y cu 2019 tawata e aña cu menos persona a wordo emplea pa Gobierno. Di otro banda e cantidad di personanan cu ta riba “non-actief” ta esun mas abou den hopi aña.
Pa hisa eficiencia di r aparato gubernamental gobierno lo inverti intensivamente na 2020 den E-Government. Meta di esaki ta pa mehora servicio cu ta wordo brinda y na mes momento esaki lo percura pa sigui baha gasto di e aparato gubernamental. E proyecto aki ta wordo ehecuta den colaboracion cu expertonan di Estonia, manera sr. Tjon a splica, y e anja aki lo presenta e “E-government roadmap 2020-2030”.
PA CONCLUI
Na final sr. Tjon a splica cu Parlamento di Aruba a instala un comishon fiho pa explora y intensiva colaboracion cu Merca riba nivel di Parlamento. Asina por explora posibilidadnan riba tereno economico, seguridad, enseñansa y salubridad. Esaki obviamente na bienestar di e ciudadanonan.
A trece un punto critico tambe pa dilanti, cu despues di e manera con e “geschillenregeling” a termina, tin hopi critica di parti comunidad si en berdad e plataforma di IPKO tin un balor agrega. Segun sr. Tjon, como representante di pueblo esaki mester ta un señal cla y mester yega na palabracionnan concreto cu ta di balor agrega. Mantene na e palabracion haci pa asina restaura e confianza den e reunionnan Interparlamentario.

robotstxt: allowed

filter: keep


text:
E retórika di guera entre Merka i Iran a intensifiká na momentu ku Merka a akusá Iran di a ataká 4 tankero di petroli, lokual Iran ta desmentí. Despues di algun siman, Iran ta tumba un “drone” di spionahe Merikano ku e ta bisa tabata bula riba su teritorio, pero ku Merka ta ninga. E situashon ta prekupante. Kon nos a yega aki i kiko por spera? Riba petishon di vários lesadó di mi blog ku sa ku mi ta frekuentá Asia regularmente, mi ta trata na hasi e tema aki komprendibel.
1. Divishon entre Musulman Sunni i Musulman Shia
Iran ta un pais den West Asia ku un sivilisashon di mas ku 7,000 aña i un enorme diversidat étniko i lingwistiko. E pais ta spektakularmente bunita i tin 21 sitio designá komo Patrimonio Mundial. Ta imposibel komprondé e konflikto entre Merka, Iran i otro aktornan sin papia di e divishon entre Musulman Sunni i Musulman Shia. E splet a bin ora mester a skohe un susesor despues di morto di Profeta Muhammad. Un grupo tabata na fabor pa skohe e susesor a base di tradishon tribal Árabe. Nan a bira konosí komo Sunni. E otro grupo, Shia, ke a mira e susesor sali for di famia di e Profeta. E Sunni ta konsiderá su mes komo ‘tradishonalista’, mientras e ta mira e Shia komo ’esun ku a rechasá tradishon’. Despues di e divishon kasi 1,400 aña pasá, e diferenshanan (teológiko) a bira mas grandi durante tempu. Awe 80% di tur Musulman na mundu ta Sunni.
2. Revolushon Iraní i guera Irak-Iran
Iran ta 90% Shia i kontrali na lokual hopi ta pensa, e no ta un pais Árabe. Otro paisnan ku tin un mayoria Shia ta Irak, Azerbaijan i Bahrain. E revolushon Iraní di 1979 a kambia kurso di e pais kreando un estado basá riba teologia Shia ku e meta pa eksportá e modèl aki pa otro pais. Saddam Hussein, Presidente Irakí, un Sunni ku semper a oprimí e pueblo Shia (i Kurdo) di Irak, tabatin miedu ku e Shianan Irakí lo a usa e modèl di su bisiña Iran pa tumba su gobièrnu dominá pa Sunni. E tempu ei Iran a kuminsá papia mas i mas di reestablesé e gran Imperio Iraní di ántes. Na 1980, Saddam ta invadí Iran ku ainda tabata desorganisá despues di e revolushon. E guera ta dura 8 aña sin un berdadero vensedor. Saudi Arabia i Kuwait (ámbos Sunni) a sostené Saddam mientras e Soviétikonan i Merka a sostené tur dos banda (kòrda e skandal Iran-Contra ku a proba e papel di Merka).
3. Influensia di Iran ta krese
E guera ku Irak a stroba Iran di eksportá su revolushon mes ora. Pero den añanan siguiente, Iran a usa e slanan di guera risibí pa kaba ku su oponentenan na kas, alimentá patriotismo i invertí fuertemente den su trupanan, spesialmente e Guardia Nashonal. E promé Guera di Golfo despues ku Irak ta invadí Kuwait ta pone Irak rekonsiliá ku Iran. Iran despues ta bin benefisiá di morto di Saddam, e echo ku Merka a kibra e poder di Sunninan na Irak, e derota di Al-Qaeda i ISIS, ámbos Sunni i su enemigu mortal. Na 2007 e Presidente Iraní ta deklará ku su pais ta kapasitá pa produsí kombustibel nuklear nesesario pa traha bòm nuklear. Iran kada bia mas ta mira su mes komo un poder regional grandi ku influensia na Siria, Bahrain, Yemen i tambe Irak. Banda di esaki, Iran ta hasi bon uso di organisashonnan manera Hezbollah i otro gruponan regional Shia pa destabilisá gobièrnunan Sunni. (Igualmente Saudi Arabia i Qatar ta sostené gruponan Sunni ku ke hasi daño na Shianan).
4. Akuerdo ku Iran pa baha tenshon
En bista di e presunto kapasidat di Iran pa traha bòm nuklear, Merka, Reino Uní, Fransha, Rusia, China, EU i Alemania ta start negosashon ku Iran pa esaki stòp di desaroyá arma nuklear mientas ta kita e sanshonnan ekonómiko i laga Nashonnan Uní hasi inspekshonnan nesesario. Mei 2018 Presidente Trump ta bandoná unilateralmente e akuerdo ku na 2015 a keda akordá ku Iran. Esaki lógikamente ta subi e tenshon entre di Merka i Iran. Seguidamente Merka ta imponé un seri di sanshon riba Iran i ta denominá e Guardia Nashonal Iraní komo un organisashon terorista. Luna pasá ta tuma lugá e insidente ku e tankeronan den e Pasashi di Hormuz i e luna aki e bahamentu di e “drone” manera ya kaba menshoná den introdukshon lokual ta hasi e situashon eksplosivo.
5. Lo tin guera?
Merka sin duda tin kapasidat militar pa destruí Iran. Den un eventual guera, Iran lo no por hasi daño na teritorio Merikano, pero lo por retaliá kontra paisnan Árabe Sunni ku kua Merka tin un bon relashon manera Kuwait, Saudi Arabia, Qatar i Afghanistan. E reto mas grandi sinembargo pa Merka ta un bon “exit plan”. Kon e lo bai dominá un pais enorme manera Iran pa trese i mantené kambio di régimen? Adishonalmente na Iran tin gruponan opositor manera Mujahdeen-e-Khalqh ku ta ekstremista i hambrá pa tuma poder. Pues un desintegrashon na Iran manera tabata e kaso na Irak i Libia no ta improbabel. Otro duda ta si Merka lo haña koperashon amplio di su aliadonan Oropeo en bista ku Presidente Trump mas bien a distansiá su mes for di nan. Finalmente, un akshon di Merka kontra di Iran lo trese un subida drástiko di preis di krudo ku lo afektá e bida di e Merikano negativamente. Trump lo por “afford” esaki den temporada ku ya kampaña elektoral Merikano a start?
Un guera awor aki no ta kumbiní ni Iran ni Merka. I apesar di hopi retórika, e no ta parsemi probabel ainda. E opshon mas sigur pa evitá un konflikto ta pa e dos paisnan aki sinta na mesa manera Presidente Abe di Hapón i otronan tras di kortina ta trata na hasi.
Willemstad, Kòrsou


text:
Servisio pa Obra Públiko (OW), huntu ku e kontratista DCG Servises, ta bai kambia e bakinan di e lusnan di tráfiko...
Servisio pa Obra Públiko (OW) huntu ku e kontratista Betonbouw N.V., ta bai hasi trabounan di mantenshon na e otro viadukto...
Servisio pa Obra Públiko (OW), huntu ku e kontratista DCG Servises, ta bai kambia e bakinan di e lusnan di tráfiko. ...
Ministerio di Tráfiko, Transporte i Planifikashon Urbano ta invitá habitantenan di Kòrsou pa 3 enkuentro pa huntu diskutí...
Domeinbeheer ta partisipá ku a hasi kòntròl di e lista di petishon pa tereno di èrfpagt pa bibienda. ...
Trabounan nesesario, na viadùkt A.A. de Lannoy- Willems Boulevard for di Arubastraat bai Koningin Julianabrug direkshon Pun...


text:
E tim femenino di Hurricane a sali gana kuater wega riba e promé fecha dje kampionato hubenil di vòlibòl di Kòrsou. Stakamahakchi tambe por mira atras riba un bon apertura ku tres viktoria i un derota.
E kompetensia hubenil ta pa volibolistanan di 14 aña i mas hoben, esta U14. E weganan ta tuma lugá den Sala Don Bosco na Buena Vista.
Un total di seis organisashon ta partisipá den e kampionato di vòlibòl hubenil aki. E komishon enkabesá pa Gayla Stroop a introdusí un sistema nobo, kaminda e timnan ta hunga tres wega òf mas riba un dia i a duna e evento aki e nòmber di Festival di Vòlibòl.
Na apertura di e kampionato e ekiponan a desfilá dilanti e publiko i invitadonan. Nelson Maria ku ta miembro di direktiva di Federashon Deporte I Olimpiko Kòrsou (FDOK) ku alabes ta liasòn di vòlibòl hubenil a hiba palabra na apertura i tambe a hasi e sake inisial dje kompetensia den Sala Don Bosco.
Den kategoria femenino e sigiuente resultadonan a keda registrá: Shuatanari A vs Jumping Jewels 3-1, Hurricane vs Shuatanari B 3-1, Stakamahakchi vs Xaverianen 3-1, Shuatanari A vs Hurricane 1-3, Stakamahakchi vs Jumping Jewels 3-1, Xaverianen vs Shuatanari B 3-1, Shuatanari A vs Stakamahakchi 1-3, Xaverianen vs Hurricane 1-3, Shuatanari B vs Jumping Jewels 3-1, Shuatanari A vs Xaverianen 3-1, Shuatanari B vs Stakamahakchi 1-3, Jumping Jewels vs Hurricane 1-3, Shuatanari A vs Shuatanari B 3-1, Jumping Jewels vs Xaverianen 1-3, Hurricane vs Stakamahakchi 3-1.
E resultadonan den kategoria mix maskulino/femenino i tambe maskulino ta lo sigiuente: Watakeli vs Stakamahakchi 1-3, Watakeli vs Xaverianen 1-3 i Stakamahakchi vs Xaverianen 3-1.
Hurricane ta na kabes dje kompetensia femenino ku 4 viktoria ku ta bon pa 15 punto. Stakamahakchi ta sigui na di dos puesto ku 3 triunfo i 1 derota, bon pa 13 punto. Sjuatanari A ta okupá di tres puesto ku 11 punto.


text: ORANJESTAD: Dialuna atardi Minister Endy Croes tabata presente na aeropuerto internacional Reina Beatrix pa ricibi nos tri- atletanan femenino cu a regresa despues di a participa CARIFTA Triathlon & Aquathlon Championship 2022 cu a tuma luga na Bermuda. E hoben atletanan: Giovanna Wernet, Emma Gobert y Rebecca Jansen a conkista varios medaya durante e competencia. Den totalidad Aruba a logra un total di 10 medaya durante e dos dianan. Como pais Aruba a sali na di 3 luga di e competencia, esaki ta door di puntonan cu e ekipo acumula. Diamars den ora di atardi tri-atletanan masculino: Richard Sotelo, Christiaan Jansen y Jeon Fernandes ta regresa Aruba. Concluyendo Minister Endy Croes ta felicita y gradici nos tri-atletanan pa nan excelente prestacion y mayornan pa sostene nan yiu den nan deporte. Pabien cu excelente prestacion y logro. Nos ta orguyoso di boso!


text:
ORANJESTAD – Gobierno di Aruba (lesa: minister di economia Xiomara MAduro) a anuncia cu ta amplia canasta basico temporalmente relaciona cu e brote global di coronavirus. Ta trata di un total di mas di 10 producto cu entrante 20 di maart 2020, tambe lo keda regula temporalmente. Entre e productonan aki, ta aparece tambe hand sanitizers y papel di wc, cu recientemente a bira un locura pa Ministro di Finansa, Asunto Economico y Cultura ta anuncia cu den cuadro di brota global di e coronavirus (COVID-19), entrante 20 di maart 2020, lo bay regula extra productonan di necesidad temporalmente. (articulo 2 di Prijzenverordening)
E siguiente productonan lo bay wordo regula temporalmente:
E mayorista mester cuminsa calcula y adapta e prijsanan di e productonan aki cu e margenan menciona nan mes desde dia 20 di maart 2020. Igualmente e detayista (supermercadonan, minimarkets) tambe tin cu adapta nan prijsnan basa riba e margenan indica. Departamento di Asunto Economico (DEZHI) lo haci control retroactivo riba e prijsnan. Pa e motibo aki ta haci apelacion na tur mayorista cu ta ofrece e productonan aki den mercado, pa manda factura y gastonan di transporte di ultimo carga pa cu calculacion di prijs maximo pa e productonan menciona, dentro di 24 ora (conforme articulo 4 di prijzenverordening). Por fabor manda tur documento digital na [email protected] DEZHI lo cuminsa haci calculacion di prijs maximo di e productonan special aki y tambe publicacion di esakinan.


text:
[:en]
Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa.
Awe nos ta bini bèk riba un tópiko ku nos a trata den un charla na Rancho de Herberg, esta problema ku muchanan ku “ADHD”, “ADD”, Outismo, Disleksia, Depreshon etc.
Nos a kombiná e tópiko akí ku e gritu internashonal di WCRD – 2016 (World Consumer Right Day ), pa baha uso di antibiótika for di práktika di e.o. agrikultura.
Saká for di Mercola.com
Dr. Campbell ta traha fulltime komo médiko na Inglatera kaminda e ta trata muchanan i adultonan ku outismo, problema ku enseñansa, malesanan neurólogiko, sikiátriko, imunológiko i digestivo. Aki e ta kompartí su miro tokante di “Tripa i e Sindrom di Sikologia (Gut and Psychology Syndrome – GAPS)”, loke por hasi un mucha suseptibel pa daño di bakuna, i e programa di nutrishon di GAPS; un tratamentu natural pa outismo, disleksia, dispraksia, depreshon, i sizofrenia.
Intoksikashon di serebro ta kondusí e.o na sintomanan di outismo
Tur kos ta kuminsá den tripa
Dr. Campbell ta konvensí ku muchanan outista a nase ku serebro perfektamente normal i órganonan sensorial perfekto.
“Loke ta pasa den e yunan aki ta, ku na nasementu nan no ta desaroyá un flora den tripa normal …” e ta bisa. Flora den tripa ta parti hopi importante di e fisiología humano.
Investigashonnan resien hasí na Skandinavia a demonstrá ku 90% di tur sèlnan i material genétiko den un kurpa humano ta nos mes flora di tripa. Nos ta djis un kaska….. un hábitat pa e masa di mikrobio den nos. Nos ta ignorá nan riba nos propio riesgo”.
“Loke ta resultá ta ku nan sistema digestivo – na lugá di ta un fuente di alimentashon pa e muchanan – ta bira un fuente grandi di toksina. E mikrobionan patógeno den nan trayekto digestivo ta daña e integridat di e muraya di tripa. Asina tur sorto di toksina i mikrobio ta drenta den e koriente di sanger, i yega den e serebro di e mucha. Esaki ta sosodé den e di dos aña di bida di e muchanan ku a haña lechi di mama. Esei pasobra lechi di mama ta krea un protekshon kontra di e flora apnormal akí. Den e yunan ku no a haña lechi di mama, mi ta mira síntomanan di desaroyo di outismo den su promé añanan di bida.
******************Pues lechi di mama ta krusial pa protehá e yunan.”**********************
Kon por ta ku e flora den tripa a kambia asina drástiko?
Si e epidemia di outismo i otro problemanan ku siñamentu ta originá den tripa, kiko a kambia den e delaster 25 añanan, ku a kambia e flora den tripa di e yunan hibandonan den un estado apnormal asina?
Dr. Campbell ta splika:
“Asina leu ku siensia sa, e yu den e barika di su mama ta steril durante di e nuebe lunanan di embaraso. E tripa di e yu ta steril. E yu ta optené e flora den tripa na ora di parto, ora e yu ta pasa den e kanal di parto di su mama. Pues loke ta biba den e mama su kanal di parto, su vagina, ta bira e yu su flora den tripa.
Pues kiko ta biba den e mama su vagina? E ta un área di e kurpa di hende muhé ku ta hopi riku poblá ku mikrobio.
E flora di e vagina ta bini di e tripanan/intestino. Pues si e mama tin un flora den tripa ku ta apnormal, lo e tin flora apnormal den su kanal di parto. E tatanan no ta sali liber pasobra nan tambe tin flora den tripa, anto e flora ei ta biba den nan lis, anto nan ta kompartí e flora den nan lis ku e mama riba un base regular.
….. Semper mi a kolektá historia di salú di e mama, e tata, i preferibelmente hasta di e wela i táwelanan di e mucha. Mi ta haña ku tin un epidemia kresiente i profundo di apnormalidat den e flora den tripa, ku a kuminsá for di Segunda Guera Mundial, ora a deskubrí anti-biotika.
Kada un tratamentu di antibiotika ku spektro amplio ta eliminá e tipo di mikrobionan benefisioso den tripa, loke ta laga e patógenonan eiden sin kòntròl.”
Ku uso di EM adekuadamente den agrikultura, krio di bestia, avikultura i medio- ambiente, uso di antibiotika por ta baha te na un minimo di sero.
Pa mas informashon bishitá nos wèpsait www.hummingbirdfeather.com i/òf e Facebookpagina di EMCuraçao. Nos ta alkansabel telefónikamente na 747-1893, 516-5782 òf 523-0161.
Un kordial saludo,
Sandovar i Rina [:]


text:
ORANJESTAD,Aruba
Tur hende tin e libertad pa ricibi un tereno, pero na final, tur hende mester cumpli cu regla
DIP ta bezig cu varios control riba nos isla. Nos ta bezig cu varios casonan, entre otro, casnan den colony, kiosknan, garage den bario, ilegale woning riba tereno na unda ta destina pa plantacion of otro meta. Tur e controle nan ta bay den cooperacion cu KPA. Nos ta hayando hopi problema, y full e situacion ta cu den pasado esaki a wordo tolera. Esaki ta pone awo cu bo ta haya un situacion na unda cu pa varios aña a wordo tolera y a bira algo normal den comunidad. Pero, si bo tin un tereno cu e meta a wordo otorga pa plantacion, DIP no por bin hay bo persona cu 8 pa 10 cas y personanan ta paga huur of pa coriente riba un tereno cu su meta no ta destina pa esey.
Pa regla DIP lo scirbi e persona aki un carta. Ta bon pa pone e enfasis, cu DIP no ta sali cu e intencion pa kita of perhudica ningun persona. E persona lo haya un carta si specificando e iregularidad cu ta tumando lugar riba e tereno. Importante pa menciona si e persona tin u tereno, y e no ta pagando, esaki sigur lo wordo kita conforme cu ley ta describe. DIP no ta para responsabel pa ningun iregularidad si tin personanan cu ta biba riba un tereno destina pa plantacion y tin un combenio cu e dono mes di e tereno. DIP ta eherece nan trabou, y nos peticion ta simpel. Si bo persona a wordo otorga un tereno pa plantacion, lage keda destina pa cu esaki y no bay haci ningun otro meta cu e tereno. No pone cas, negoshi y nada illegal riba e tereno.
Un otro punto cu ta presenta na DIP ta, cu varios reclamo ta drenta cu e hendenan no tin cas, y na
momento cu DIP bay controla, nos ta topa cu e personan cu ta habita den e casnan, no ta ni inscribe na Aruba. Varios di nan ta illegal riba nos isla. Un situacion na unda cu DIP mester invulcra otro departamentonan pa presenta na sitio, considerando e aspecto humano. Ta bon pa menciona, cu DIP no ta jega ontruim di biaha. DIP ta tuma e aspecto humano hopi serio den consideracion prome cu actua. Alaves nos ta pidi advies di Sociale Zaken y algun otro departamentonan relaciona cu e situacion peculiar cu ta presenta. DIP tin pasenchi y nos meta principal ta pa mantene orden y aplica ley, y na final duna cada persona e tempo necesario conforme cu ley pa nan busca un otro hogar. Na final, e doño mester kita tur cos riba e tereno y mantene esaki pa plantacion of pa locual el a wordo otorga.
Un di DIP su problemanan mas grandi ta e hecho ta cu pueblo mester comprende, no pasobra den pasado a tolera, esaki ta nifica cu nos mester tolera y cosnan mester keda asina. Awor aki tin un maneho nobo, y DIP lo percura pa tin orden. Si bo tereno a wordo otorga pa bo construi un cas pa bo tin un hogar, of pa construi un negoshi, hasta pa plantacion, esaki mester keda pa locual el a wordo otroga. Den bo contract ta para hopi cla kico por y kico no por. DIP kier pone un enfasis pa tur persona cu ta wordo otorga un tereno, pa nan sigui tur cos conforme ley, pa mañan nan no haya problema y cu DIP mester actua contra nan. Tur hende tin e libertad pa ricibi un tereno, pero na final, tur hende mester cumpli cu regla.


text:
KRALENDIJK – USIBO internamente ta enbuska di alternativa pa e temporada difisil ku nos ta bai enkontrá relashoná ku e efektonan di Covid-19. Nos semper a bisa ku nos no por drumi warda, pero nos mester ta pro-aktivo sabiendo kiko ta wardando nos. Ta un echo ku nos situashon ekonómiko lo bai dura basta promé ku e rekuperá i bai drai bèk na un nivel ku nos tabatin promé ku 13 di mart di e aña aki.;
USIBO den representashon di e klase trahadó, kier duna nos granito na bini ku posibel solushonnan ku mester bai garantisá kuponan di trabou pa gran parti ku ta kai den e sektor di Horeca en partikular, kual ta e sektor ku mas nos ta mira ku lo bai pasa den tempunan hopi difisil relashoná ku e Covid-19. Opviamente esaki ta konta pa tur e sektornman ku nan eksistensia pa gran parti ta dependé di e industria di turismo.
Loke mester bai pasa mas pronto ku ta posibel ta pa nos por yega na plannan konkreto pa sa den ki direkshon nos kier hiba nos isla den e tempunan difisil ku tin na horizonte. E ehersisionan ku mester bai hasi ta rekerí un kontribushon di tur partido envolví, esta tur nanishi mester ta den mes un direkshon. Nos ta kere ku awor ku Ulanda a bai di akuerdo pa prolongá ku tres luna mas e 80% di salarionan, laga nos usa e tempo aki pa krea mas tanto kuponan di trabou pa esnan ku lo por bai kai afó, pero bou di kondishon ku na momento ku situashon normalisá nan ta esnan proméyamá pa regresá nan puesto di trabou. Ban usa e tempo aki pa laga e trahadónan ku ta dispuesto na siña un fishi nobo haña e oportunidat pa hasi esaki. Ban usa e tres luna nan aki pa laga e trahadó bai henter siman kuater (4) ora of mas na su futuro fuente di empleo.


text:
Den cuadro di e creacion di e di ‘San Nicolas, e di Dos Capital Turistico di Aruba – Centro di Herencia Cultural’, Minister di Turismo, Transporte, Sector Primario y Cultura Otmar Oduber durante su reunion cu Aruba Investement Bank(AIB) siman pasa a discuti e ultimo puntonan cu falta den e rapport pa asina aki presenta e rapport final.
Minister Oduber a splica anteriormente cu e business plan aki lo cay bon den cuadro completo di San Nicolas, unda cu e parti di herencia Cultural di Aruba lo ta e motor grandi tras di di proceso di revitalizacion di San Nicolas. Esaki ta foma parti di lo cual Gobierno a bin ta haciendo pa algun aña caba, unda a percura pa drecha infrastructura entre otro Joe Laveist, Carnaval Village, pa menciona un par.
E rapport aki ta inclui recomendacionnan cu a bin dilanti for di conversacionnan cu e diferente stakeholders manera ATA, AHATA, Asociacion di Banconan, Departamento di Cultura, Stichting Monumenten Fonds, Museonan, Infra Team, San Nicolas Bar Association y San Nicolas Business Association.
Banda di e proyecto di revitalizacion di San Nicolas, e aña aki lo cuminsa cu e proyecto di museonan cu lo ta ubica den Watertoren y pronto lo ubica Community Museum den un Nicolas Store restaura.
E factornan cultural ta forma e base pa loke ta e desaroyo cu mester bin ancra na e vision total di e di dos capital turistico.
AIB despues di a ricibi tur e feedback di tanto Minister Oduber como Minister de Meza, awor na su turno mester finalisa y entrega e rapport final cu lo inclui e plan di accion, timeplanning, financial options y oportunidad pa inversion na San Nicolas pa asina aki presenta e plan final na februari.
Vision di Gobierno ta pa asina aki rebiba San Nicolas y conviertie den e centro di Herencia Cultural.


text:
Prome Minister Evelyn Wever-Croes: Minister-President den reunion cu Parlamento di Aruba tocante Landspakket CU E AGENDA DI EHECUCION AKI NOS TA BAY RECONSTRUI NOS PAIS
Prome Minister Evelyn Wever-Croes:
Minister-President den reunion cu Parlamento di Aruba tocante Landspakket
CU E AGENDA DI EHECUCION AKI NOS TA BAY RECONSTRUI NOS PAIS
Diamars atardi Prome Minister Evelyn Wever-Croes tawata den Parlamento pa duna informacion tocante e acuerdo firma cu Hulanda e siman aki. Prome Minister a elabora ampliamente riba e Agenda di ehecucion y na final el a laga un bunita mensahe pa pueblo di Aruba: Cu respet, madures y dedicacion nos lo logra surpasa e retonan aki y transforma nos pais
Proceso di uitvoeringsagenda:
E uitvoeringsagenda (agenda di ehecucion) ta e resultado di un proceso intensivo durante cua pais Aruba y Hulanda a yega na un acuerdo pa sosten di likides a base di e Landspakket firma 13 di november 2020. Despues di e periodo aki tanto Hulanda como Aruba a apunta un asina yama ‘Tijdelijke Werkorganisatie’ (TWO) pa fungi como procesbewaker y pa percura cu e trabounan preliminario tuma luga den bon forma.
Di banda di Aruba por indica cu a apunta asina yama ‘trekker’ cu ta profesional den sector publico cu expertisio specifico relaciona cu e tema di e Landspakket. Asina TWO-AUA, profesional local y e ministernan ta forma e ecosistema di maneho di e Landspakket pa Aruba.
Por indica cu e intencion ta pa cada kwartaal crea un agenda di ehecucion cu ta sigui e agenda di ehecucion anterior den forma coherente y cronologico. Pa asina tin un acercamento integral
E prome agenda di ehecucion aki tabata resultado di varios sesion intensivo cu varios experto y profesional di diferente sector durante e prome luna di e aña aki.
Adicionalmente, por bisa, cu banda di e plan di ehecucion aki ya caba Pais Aruba a cumpli cu varios palabracion haci, hasta prome cu e dealine stipula.
E agenda di ehecucion ta un documento dinamico cual e version aki, a keda oficialisa durante reunion cu secretario di estado señor Knops, dialuna pasa. Tabata un proceso encamina conhuntamente, durante cua e ekipo di ambos pais a delibera estrechamente cu otro.
E agenda di ehecucion ta rekeri esfuerso maximo di tur esnan involvi mirando cu hopi biaha Aruba no tin e capacidad extenso di personal ni recurso cu Hulanda tin. Varios biaha ta e mesun profesionalnan ta encarga cu diferente tarea importante. E punto aki nos ta, y lo keda enfatisa cerca Hulanda.
MINISTERIO DI ASUNTONAN GENERAL:
Pa locual ta e ministerionan cu ta cay bou di Prome Minister, e mandatario principal di nos pais a indica cu sigur tin trabou grandi pa haci. Asina, tin algun tarea clave stipula pa e.o. DRH relaciona cu condicion di trabou y transforma e sistema di HR di gobierno den uno adecuado pa futuro. Aki lo enfoca e.o. tanto riba prestacion y motivacion di empleado, condicion di trabou, como eficiencia den e sistema. Asina, ta baha gasto como tambe crea un aparato resiliente. Esencial den esaki tambe ta e tema di digitalisacion. Pa locual ta e aspecto aki, ya Pais Aruba a tuma paso grandi den forma di E-government.
Esencial den e trayectonan menciona ta cu e agenda di ehecucion ta e prome paso pa trata e diferente temanan. Asina lo haci analisis y tene consulta necesario prome cu por yega na tuma decision balansa. Aruba semper lo keda enfatisa esaki. Si ta asina cu e palabracionnan haci ta serio y solamente cu madures, union y esfuerso nos por logra.
Algun di e prome fechanan relevante pa cu trabounan cu tin cu tuma luga ta:
- entrega plan di accion pa analisa sistema di HR di sector publico y asina bin cu mehoracion di esaki 5 di februari 2021 (B8)
- entrega plan di accion pa analisa condicion di trabou pa medio di experto externo sosteni door di experto interno den sector publico y semi publico 1 di maart 2021 (B5)
- Crea un plan di accion 15 di maart 2021 pa un analisis di eficiencia organisatorio di aparato gubernamental (B4)
- Analisa prestacion di personal actual di sector publico 1 di mei 2021 (B6)
MASTERPLAN REPOSICIONANDO RUMBO DI NOS PAIS
E landspakket ta toca varios tema cu lo por conduci na un Aruba resiliente door di stimula cierto desaroyo y baha gasto. Sinembargo tin algun tema cardinal pa nos pais cu ta rekeri mas elaboracion. Esaki ta por ehempel; stimula un desaroyo economico nobo, medio ambiente y laga nos no lubida e realidad di cambio di clima.
E temanan aki si ta wordo trata mas elaboradamente den e Master Plan Resposicionando e Rumbo di nos Pais, cu ta e plan na cua mas di 250 profesional di sector publico y priva a traha. Pa e motibo aki a haci esfuerso pa alinea e dos plan y trayectonan aki pa asina Aruba por percura pa yega na un miho resultado pa nos Isla.
“Mi kier enfatisa cu e periodo nos dilanti no ta bay ta facil y sigur lo tin hopi reto, sinembargo cu respet, madures y dedicacion nos lo logra surpasa e retonan aki y transforma nos pais”, Prome Minister a finalisa bisando den su disertacion den reunion den Parlamento.


text:
Predikaasie
den paapiamente
arriba e motivo pakiko heendee
ta baai kerki i
teendee na e palabra de Djoos
predika den e kerki di Aroeba
24 di oktoober 1847 di
Abraham van Dragt, godsdienstonderwijzer te Aruba
NB: Full-text doorzoekbaar
---
(Gecorrigieerde) HTR-Transcriptie eerste deel:
Predikaasie
den paapiamente
arriba e motivo pakiko heendee
ta baai kerki i
teendee na e palabra de Djoos
predika den e kerki di Aroeba
24 di oktoober 1847 di
Abm van Dragt G.O.
Aan
de WelEerw: WelEd: en zeer Gel:
H.H. Predikanten
leden van den eerwaarden kerkenraad der
Evangelische Protestantsche gemeente te
Curacao erbiediglijk
opgedragen
Djoos, di sjielo i di Moendo, lakka e loembra
mente di Bo bonita natoeralesa, e loembranan
ti di tanta streas, haabri nos koerazon pa
ricibi oen palabra di Konsueela, oen palabra
di kerementu, oen palabra pa bon di nos alma
den nomber di J.C. nos sjoon. Amen.
Papiamente di adelante.
E Spirieto Santo ta traha den nos oen kere
mento den J.C. pan nos haya bendisjoon di Djoos.
Kwanto hende a hoenta den anootje den di
Bo kaas, mi Djoos, O! Koe mi poor a bisa
tambee; nan toer a hoenta, pa naan teendi Bo
palabra, pasobra nan tin hamber i siendoe pa
reina di Bo jieuw J.C.
E motibo pa kiko mi a toema arriba di mi
pa preedika dilante di e gemeente aki den papia¬
mente konter di mi koestoema, ka ta di papia
toer seempre e serbiesie santo den Hollandees, ta
pa promee: Doomie Betting, koe tawata pooko teempo pasa
passaa aki, a bisa koe mi lo traha koe moetjoe me¬
hoor resoelto, si heende nan poor teendee toer kico mi ta papia koe nan
pa di Dios. Mas parte Dia domingo, mi ta mira pooko
hende den kerki, mi non por koorda koe ta bini di
malgradicemente na Djoos; malgradicimente na e Djoos
koe ta asina grondi i asina bon koe ta lakka soe
soolo lombra arriba bon i mal heende, koe ta doe¬
na soe awasseeroe na hende dreeyjs i na heende falso;
ma koe ta tambee oen Djoos di goesticia, koe ta kas¬
tiga e maloe di tata na jieuw nan den di tres i
di kwaater lid; non mi bon heende nan! mi non
poor koorda koe ta bini di malgradicimente, meskoos
mi ta keere koe ta bini, koe hopi di mi teenedor
no poor kompronde kiko mi ta papia i
pa di tres: i mas principaal kausa tawata: koe doos heende,
koe tawata jama nan mes Protestant, a lakka nan mees
ganja pa bira Roomsch di baai vo di loez den skoe¬
ridad, di baai vo di libertad di konsjeencia, pa biba
abaauw di e kadeena pisa di konfesjon, di konfesjoon
koe oen paapa di Roma a poeblika pa tressee pueeblo
mas abaauw di soe podeer, na de lo kwaal no ta para
nada den di palabra di Djoos, noenka mi a leeza e
palabra mes den di e Bybel. Ma nan mees non a boes¬
ka e trokamente, nan no saber kiko nan a kai aden, no
tawata nan koestoema di leza den di Bybel, nan
a bini noenka den kerki, pa sienja kende ta para den
di e boekie. Ma pa oter heende ta sigie nan egempel
mi a determena di predikaa tambe den papiamente
pa sienja nan kom Djoos kjier koe nos ta sierbiele, en
kwaal manera nos mesteer koempli koe soe mandamento
Perkoera tambee, mi bon heende nan, di leza es koe ta
para den e boeki aki, na fien, koe boostie nan mas poor
saabi ki religion ta miehoor, mi nota taha ningoen di
baai tende kico e religion katoolika ta sienja soe heende¬
nan, mas koe nan ta bini tambee aki pa teendi es koe
mi ta papia, i mi ta papia e palabra nan di J.C. ta
nota mi palabra, koe mi ta predika ma e palabra di
Es koe a mandaami. Boeska anto libramente aoenda
berdad i aoenda mentira ta. Nos no mesteer kondona nin¬
goen heende, pasobra nan nota keere meeskoos koe nos ta
keeree. E palabra di Djoos ta bisa, bo meesteer stima
bo proximo meskoos koe, bo mees. I J.C. mees a manda
mi asina. Stima bo enemigo. Haci bondadi na nan
koe ta boeska di kasi bo malo. Bendissioonaa nan koe
ta kondenaa bo — Pidi Djoos pa nan koe ta forza bo
i koe ta oprimibo. I Paulus tambee. Si booster nan trata
den taal manera, booster nan ta ponee kandeela kajeente riba
riba kabees di booster nan enemigo. Bini, mi Roeman nan!
lakka nos buig nos kabees, lakka nos hoenta nos man, lak¬
a nos serre nos wowo i lakka nos pidi Djoos di doena
nos foortaleeza pa hasi kiko E ta manda.


text:
Recent Posts
Damita chauffeur sin rijbewijs a baha caminda dal palo di lus na Paraguana
Diabierna mainta a drenta informe di un accidente na Paraguana, mesora a dirigi un patruya na e sitio. Na yegada di e patruya a bin…
THE HEALTHY WAY, eat healthy and eat smart with “THE HEALTHY WAY” healthy menu! YAMA MESORA!
THEHEALTHYWAY@SETARNET.AWOra bo yama bestel bisa cu ta riba awe24.com bo a wak e menu! Make it a Combo: ?Lunch & Soup or Salad & Soup available Now…
Minister Endy Croes: REUNION FRUCTIFERO CU REPRESENTANTE DI JULIANA SCHOOL.
ORANJESTAD: Diamars atardi den un esfera ameno Minister Endy Croes a reuni cu directora di Juliana School, sra. Paula Croes y sra. Alexandra Beumer riba…
Adoption of front-of-pack nutrition warnings can help decrease obesity, cardiovascular disease, type-2 diabetes and some cancers in the Americas
Study finds that the increased use of government-implemented warning labels can help in reducing poor-nutrition related diseases Reno, Nevada, 1 December 2022 – The adoption of…
Accidente pa falta di preferencia na crusada Weststraat cu Koningstraat.
Diahuebs merdia a drenta informe di un accidente na e crusada di Weststraat cu Koningstraat, mesora a dirigi patruya na e sitio. Na yegada a…
Marlis Fashion Center na Boegoeroei tin paña pa cualkier ocasion pa damas, caballeros, hobennan, muchanan y mas…..
Pasa awe mes na Marlis y scoge net locual cu bo mester, tin tur cos, shimi’s sapato, faha, keds, tas, cartera ademas e mihor…
Accidente pa falta di preferencia na crusada Wilhelminastraat cu Irenestraat.
Diahuebs mainta a drenta informe di un accidente na crusada Wilhelminastraat cu Irenestraat, mesora a dirigi patruya na e sitio. Na yegada di patruya na…
Varios polis a bay na un adres na Alto Vista pa un problema entre ruman cu a bay for di man.
Diahuebs mainta a drenta informe di un problema di famia na un adres na Alto Vista, mesora a dirigi patruya na e sitio. Durante cu…
LEGENDARIONAN DI PARIBA LO BATAYA TSUNAMI DEN DOMINO!
Calabas/Kudawecha – Si señores, e saga di domino aya n’e unico y mundialmente famoso Domino Square Garden, situa net n’e grens entre Calabas y Kudawecha,…
Dama di edad a bira malo durante un razzia na Bleenchistraat
Diahuebs mainta Team Drugspanden di polis a tene un entrads hudicial na un cas den Bleenchistraat. Aki durante e entrads hudicial un di e habitantenan…


text: Diasabra atardi a drenta informe di cu un auto lo mester a dal kibra den cura pariba di airport y cu e lo ta purbando di huy, mesora a dirigi diferent patruya na e sitio. Na yegada di e prome unidad nan nan a encontra e cura kibra pero ningun vehiculo, mesora nan a core den besindario en buska di dje. Polis di trafico a asisti na e sitio y a tuma nota di e danjo haci na e cura, nan lo ta en buska pa un vehiculo cu danjo basta bon na e parti dilanti di e vehiculo. Por a nota riba e santo cu ta mustra cu e persona lo a tuma e bocht cu mucho velocidad baha caminda na man robes y bay straight den e skina di e cura pariba di airport.


text:
Oranjestad, 20 di November, 2020 –
Crisis Team Covid-19 ta informa cu mirando e desaroyonan di COVID-19 na nos hermana isla Corsou Gobierno di Aruba a dicidi pa suspende e exoneracion di test pa biaheronan procedente for di Corsou entrante diasabra 21 november 2020. For di algun siman caba, biaheronan procedente for di Corsou no mester a test, mirando cu e situacion di riesgo entre e dos islanan tabata similar, y pa facilita biahamento entre e dos islanan.
Sinembargo, e situacion di contagio na Corsou a conoce un aumento, treciendo como consequencia cu no ta keda otro opcion pa descontinua e exoneracion aki.
Entrante diasabra 21 di November 2020, tur pasahero procedente for di Corsou mester haci un test di COVID-19 prome cu e biahe pa Aruba, of na yegada na aeropuerto di Aruba, mescos cu ta conta pa pasaheronan cu ta yega for di otro destinacionnan cu Aruba ta habri pa nan.
Pasaheronan cu ta biaha den e proximo tres dianan, cu a registra na e online ED system caba y no a test ainda, lo haya e oportunidad pa haci e test na yegada na nos aeropuerto (riba propio gasto) of por opta pa bay pa 10 dia den quarantena.
Pasaheronan por acudi cerca nan aerolinea of na www.aruba.com pa mas informacion.


text:
Si no tabata pa Coronavirus, e fin di siman aki lo mester a tuma luga eventonan di brommer na Palo Marga. E compania D-22 a organisa un evento grandi, a inverti un suma cuantioso den organisa e show di drift, den cual ta participa motorcyclenan di Aruba mes, pero tambe di Corsou, Boneiro y otro paisnan invita. Tur a yega Aruba caba via carga, pero a bin topa cu e realidad cu Gobierno a para tur evento publico te cu fin di e luna aki. Awor ta parce cu nan a dicidi di sigui cu e shownan aki riba caya mes, aunke no organisa pa ningun hende, sino pa e motociclistanan individualmente mes.
Pa mas o menos 8:00pm a manda varios patruya di Polis na altura di D-22 riba Watty Vos Boulevard cerca di Aruwood. Ey enberdad a topa cu un aglomeracion di motorcyclenan cu tabata drift y haci desordo, causando molester pa henter e bario di Dakota, Morgenster y vecindario. Durante e control a topa cu dos brommer di Aruba, sin number, sin seguro, y sin ningun otro documento necesario pa por ta riba caminda. A kita ambos vehiculo y a duna multa na e motociclistanan envolvi.
Polis a probecha mesora pa avisa e motociclistanan cu a bin ordo di Fiscal di Ministerio Publico pa kita tur vehiculo, sea ta auto, motorcycle, ATv of UTV cu no ta tene nan mes na reglanan di trafico, of ta organisa drifting ilegal of ta pusta riba caminda publico of ta haci zonido duro pa stroba e paz di e comunidad aki. Husticia ta compronde cu hopi brommer a bin di afo pa celebra “Dia di Himno y Bandera” diaranson awo, pero e realidad ta cu pa rasonnan di Orden Publico a cancela tur evento y esey ta conta pa nan tambe!
Polis a purba convence e motociclistanan pa miho nan warda nan motorcycle of bay na un otro luga trankil pero pa no sigui molestia riba caminda publico. De lo contrario, lo confisca e vehiculonan y hiba nan na Warda di Polis di Santa Cruz, unda ya a traha caminda pa nan warda nan caba den beslag. Den caso cu esey sosode, por conta riba multanan halto prome cu opta pa laga e vehiculo bay. Aunke algun a mustra comprension, otronan a sigura Polis cu nan lo no keda sin keiro y drift pasobra pesey nan a bin Aruba.


text:
Búskeda di e hóben Thishandra Virginia Martina.
KOMUNIKADO DI PRENSA 555/2022
23 novèmber 2022
Búskeda di e hóben Thishandra Virginia Martina.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta pidi búskeda di e hóben Thishandra Virginia Martina nasé na Kòrsou, di 13 aña di
edat.
Djamars 22 di novèmber 2022, alrededor di 15.30’or e hóben aki a sali su kas na Weg Groot
St. Joris i no regresá bèk.
Thishandra tin e siguiente deskripshon:
Haltura: 1.60 m;
Postura: normal;
Kara: oval;
Kabei: peluka di fletu;
Koló di kueru : maron;
Koló di wowo: pretu.
Na momentu ku Thishandra a sali kas e tabatin un blusa blanku ku pretu i un short floria
bistí i na su pia e tabatin un slòf lila. Thishandra su nòmber di kariño ta “Chilli”.
Polis ta supliká tur hende ku por duna kualke informashon tokante di Thishandra pa tuma
kontakto ku polis na number di telefòn 917 òf 108 kua te number anónimo.


text:
WILLEMSTAD – Corsou tin basta dia pasando den yobidanan fuerte. Esaki a trese inundashon den vários parti prinsipalmente riba kaminda públiko. No ta algu nobo ku e infrastruktura di kareteranan na vários parti ta laga hopi di deseá. Aparte di e infrastruktura di kayanan, no tin mantenshon di roinan. E kombinashon aki ta pone ku kayanan ta yena ku awa inmensamente. Huntu ku esei den e último simannan e estado di nos kareteranan a bai hopi atras. Tin buraku tur kaminda. Outomobilistanan ta sufri i ta sakando basta sèn konstantemente na tayer nobo. Den e último dianan, EXTRA a kompilá algun imágen kaminda por tuma nota kon kayanan i te asta kas ta yena ku awa i tambe e situashon di burakunan den kaya. Awaseru lo sigui kai den e próksimo dianan, i ta pió so e situashon ta sigui bira.NOTA: Texto ta scirbi den Papiamento fonetico di Corsou.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Durante e reunion publico di tratamento di e concepto di ley presupuesto supletorio, nos prome minister a mustra un bes mas su cara berdadero. Pa mas cu dies biaha a reta y haci “calls out” den direccion di e parlamentario pa e duna su postura pa loke ta e caso di Avestruz.
Remarcabel ta cu prome minister no por a contene su impotencia mirando cu e no a logra “lok uit” e parlamentarionan p’e logra su meta. E prome mandatario di nos pais a tilda parlamentario Gunn di ta hasta mas corupto cu colega Sevinger, di a wordo silencia door di su lider di partido, demostrando un bes mas e relacion turbulento cu e mandatario tin cu papia e berdad. Mirando cu e parlamentario no a bay na amen di prome minister, su persona a cataloga Gunn di no ta integro y cu desde awe e parlamentario no tin e autoridad moral di haci pregunta of papia riba e investigacion di Arubahuis.
Como hurista e prome minister sa bon cu no ta su competencia pa reta ningun parlamentario, door di haci nan pregunta. Su deber ta pa contesta preguntanan di e parlamentario cu ta keda haci na su persona.
Lamentablemente esaki no ta caso y constantemente su persona tabata dirigi su mes na oposicion na un forma bastante baho. E prome mandatario constantemente tabata interumpi parlamentario Gunn of duna comentario inapropia, mientras cu e parlamentario tabata hiba su disertacion. Mas di 15 ora a sinta den un reunion caminda a dedica mayoria di e oranan aki na caso avestruz, cual no tabata e punto di agenda.
Anteriormente parlamentario Gunn, den reunion publico a subraya cu como prome mandatario su persona mester percura di mantene un nivel di decencia y compostura. Tabata obvio cu ta cu consentimento di presidente di parlamento, nan a prepara nan strategia, caminda no a sa di implementa reglamento di ordo manera mester ta. Esaki a conduci na un debate bergonsoso, no al caso y leu a leu e presidente di parlamento tabata haci como si fuera e ta imparcial, pero e realidad sunu ta cu e no a pone ordo na e desordo.


text:
The content originally appeared on: Diario
Minister Presidente cu bunita palabra pa Myandra Croes:
ORANJESTAD (AAN) – Durante su discurso relaciona cu e ceremonia di cendemento di luz na Bestuurskantoor, como signo di concientizacion riba cancer di pecho, Minister Presidente a agrega cu e anochi aki nan ta para keto pa enfatiza riba e “metastatic breast kanker”.
Pues, e cancer metastatic cu ya a plama den e curpa. El a subraya cu na Aruba tin pashentnan cu ta pasando door di e dificultad aki, y unda di nan ta Myandra Croes, un luchado cu hopi curashi y determinacion. E dignatario a expresa pa tur ciudadano cu ta pansando den un situacion asina, cu gobierno ta cu nan.
“Y nos ta tene boso den pensamento y den oracion. Y bosonan tin hopi hende rond di boso cu ta stima y sostene boso, y mi ta sigur cu boso lo logra den e lucha akinan. Pa boso awe, gobierno di Aruba ta uni den e concientizacion aki, pa nos pone extra atencion na nos hendenan muher pa nan cuida nan salud”, Minister Presidente a acentua.
Seguidamente a ilumina dilanti Bestuurskantoor, cu e luznan color rose, til y berde cu ta e tres colornan cu ta identifica cancer metastatic.
Minister Presidente a menciona cu e resto di e luna aki, e luznan ta keda na color rose na honor di esnan cu ta luchando cu cancer di pecho.
“Ban cuida nos mes, ban controla nos mes mas frecuente, ban hacie pasobra nos ta stima nos mes, nos famia, y nos kier tey hopi tempo mas cu nos famia”, Premier Wever-Croes a conclui.


text:
Un detenshon pa ladronisia
KOMUNIKADO DI PRENSA
381 / 2019
23 sèptèmber 2019
Un detenshon pa ladronisia
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 22 di sèptèmber 2019, alrededor di 19.47 or, Sentral di polis a dirigí un unidat
polisial na un sentro diagnostiká di dòkter den Roodeweg pa un kaso di ladronisia.
For di un investigashon ku polis a hasi na e sitio, a resultá ku na momento ku e bewaker
tabata bai sera e sentro, el a topa ku un hòmber den e edifisio. E hòmber aki tabatin un
saku ku kontenido probablemente prosedente di e ladronisia ku el a kaba di kometé.
Na e sitio polis a detené e hòmber sospechoso H.E.M., nasé na Kòrsou di 60 aña di edat.
A presentá e sospechoso dilanti di un Fiskal Ouksiliar ku a ordená su enkarselamentu
pendiente di mas investigashon.


text:
Minister Dangui Oduber: Pa seis luna largo turismo a surpasa e nivelnan di 2019October 10, 2022
Minister di Turismo y Salud Publico Dangui Oduber ta informa comunidad cu e resultadonan di turismo...
Minister Rocco Tjon: REUNION CU PERSONAL DI KIA DEN CUADRO DI PROYECTO DI “TWINNING”October 10, 2022
ORANJESTAD – Dialuna mainta, Minister di Husticia y Asuntonan Social Sr. Rocco Tjon a reuni cu...
Den cuadro di conscientisacion di “Dia Mundial di Salud Mental”, 10 di October: CONSCIENTISACION TA HOPI IMPORTANTE PA MEHORA E COMPRENDEMENTO DI SALUD MENTAL Y SU CONDICIONNAN Y tambe pa aumenta e acceso na cuido y yudansa pa esnan cu tin mester di djeOctober 10, 2022
ORANJESTAD – Den cuadro di conscientisacion di “Dia Mundial di Salud Mental”, 10 di october, Prome...
Minister Glenbert Croes: No ta interesa pa discuti cu VWI den prensaOctober 10, 2022
E declaracion a bin dialuna mainta durante participacion di e titular di Labor, Energia y Integracion...
Fundacion Centro Famia Piedra Plat cu proyecto “Arte den Bario”October 10, 2022
E siman aki, dia 13 di october 2022, lo cuminsa cu les di actuacion y baile...
Resultado sorteo di merdia: 10 di octoberOctober 10, 2022
Catochi: 3596-7579-8289 Multi-X: FPBig4: 44111OFF: 0172Zodiac: 1335 Sagitario Lucky3: 740 Multi-X: FP The post Resultado sorteo...
Pronostico di tempo valido te diamars 11 di october 2022October 10, 2022
Tempo: Awe anochi: parcialmente nubla y generalmente seco den marduga y mayan: parcialmente te hopi nubla...
FADA: No laga bo ambiente strobabo di yega na bo metananOctober 10, 2022
Como hende, bo ta pasa den cierto cosnan, cu por bentabo abou. Pero ta keda na...
Chauffeur a keda pega den auto: Accidente serio na Sabana Liber dialuna mardugaOctober 10, 2022
Atencion D.O.W, awacero a laga hopi tera ariba caminda cierto camindanan mas peligroso cu otro. Bocht di...
Heroe Arubiano cu a engrandece Papiamento rond mundoOctober 10, 2022
Etty Toppenberg, manera ta conoci, a nace den e bario di Companashi. Un persona cu a...


text:
KRALENDIJK – 6 venesolano ku tabata pèrdí 18 dia riba laman milagrosamente a keda reskatá.
E venesolanonan piskadó a konta ku nan tabatin 3 siman pèrdí i ya a prepará ku nan no ta skapa. Ta trata di un boto ku a sali for di Venezuela ku 6 piskadó pa bai piska, i a haña nan ku problema kaminda motor a daña i paga. “Eudismar” ta nòmber di e boto. E avion Dash di wardakosta a tuma nota di hende ku tabata zuai i pidi yudansa riba laman. Esaki tabata 19 pa 20 di sèptèmber. Momentu ku a topa e hendenan, nan a konta ku nan tabatin 18 dia riba laman. Nan a pèrdè speransa di bida. Miembronan di wardakosta a pone un otro motor na e boto di e 6 piskadónan i huntu nan a nabegá pa Boneiru ku tabata 60 mia leu, i mas serka. Momentu ku nan a yega Boneiru, a hiba tur 6 hospital pa duna nan atenshon nesesario. Nan a sali pa bai piska pegá ku Trinidad and Tobaco. Motor di Boto a daña i niun hende a tuma nota di nan ku no ta e avion Dash di wardakosta, momentu ku nan tabata 60 mia nort di Boneiru. Awa di bebe i kuminda a kaba. Nan a kuminsá bebe nan mes urina pa sobrebibí. 1 dia promé ku e avion a señalá nan, áwaseru a kuminsá kai. Obra di Dios. Nan a kuminsá bebe awa i fangu loke tabata posibel. Nan a entrega bida, mirando ku nan lo no skapa. E siguiente dia e avion Dash a tuma nota di nan. Nan a pèrdè peso i nan paden a kuminsá seka. Mardugá momentu ku nan yega Boneiru a hiba nan hospital i a stabilisá nan. Despues a bai ku nan Hotel. Nan situashon mental tabata mester di yudansa. Nan mente tabata pone den un posishon pa morto. Un milager a presentá i skapa nan. Pronto nan ta regresá nan pais. Nan famia tambe ta pendiente pa tende unda nan ta, i si nan ta na bida. Esaki ta un bida di un piskadó loke e ta òf por eksperensia. Awor mester purba drecha e boto i si no logra, ta manda e hendenan ku avion pa Venezuela.


text: Diasabra mainta a drenta informe for di Centro di Alarma 911 a drenta peticion si polis por bay averigua kiko a pasa cu un persona di edad cu nan a pidi ambulans p’e banda di Doña Clara na Wilhelminastraat, mesora a dirigi un patruya adelanta na e sitio mientras polis ta check un ke otro. Na yegada di e atruya nan a topa cu e persona concerni cual tabata den un forma hopi inusual para leun na muraya y cu a declara cu su pia ta nenga y no por carga su curpa mas y mester tratamiento medico. Ambulans a presenta y a atende e homber.


text: Diasabra den careda di 2’or di marduga un ex a bay na un cas na Nuñe y a cuminsa persigui e dama debi cu e problema a cuminsa for di un bar na Tanki Leendert. Momento cu polis ta bayendo e auto toyota passo ora a presenta na warda di Polis y aki polis a bay atende cu e homber y esaki a cuminsa core pa polis. Segun e dama cu e homber ta peligroso debi cu e ta conoci pa arma di candela. Varios polis a yega den e area pa busca e sospechoso cu a huy den mondi. Polis a tuma e auto den beslag di biaha.


text:
Dutch Antilles Express, entrante promé di yüni próksimo, ta kuminsá ku su buelo diario nònstòp pa Miami. Dutch Antilles Express lo realisá su buelo nan diario pa Miami ku su MD83 konfortabel, saliendo for di Kòrsou 11.00 di mainta i yegando Miami 1 or di mèrdia. E buelo di regreso for di Miami ta sali 3 or di mèrdia i ta yega Kòrsou 6 or di atardi.
Miami ta e promé punto di entrada pa Merka pa Dutch Antilles Express. E liña aéreo ta ekspandiendo su ret di destinashon ku e ta kubri pa asina por kumplí ku demanda di e komunidat di Kòrsou.
Dutch Antilles Express a keda gratamente sorprendí pa e reakshon di komunidat na momentu ku a bira konosí ku Dutch Antilles Express ta bai bula riba Miami. Dutch Antilles Express lo konektá Kòrsou ku Miami pa medio di buelo nan nònstòp diariamente for di 1 di yüni 2012. E tíketnan ya ta na benta kaba.
Un bosero pa Dutch Antilles Express a bisa: “Nos ta sumamente entusiasmá pa kuminsá e buelonan pa Miami ku nos MD83. Nos ta trahando duru pa prepará tur kos pa por ofresé un eksperensha na e pasahero di tal forma ku e ta sintié komosifuera Miami ta un par di stap mas leu miéntras e ta bula den un ambiente netamente kurasoleño pa su destinashon di eskoho. E notisia tokante e buelo nan di Dutch Antilles Express pa Miami ya a generá entusiasmo speshalmente serka esnan ku ta preparando pa bai Miami den periodo di vakashon.”
Dutch Antilles Express ta ofresiendo un tarifa introduktorio pa round trip atraktivo di US$ 156,- pa esnan ku hasi reservashon trempan pa bula pa Miami ku Dutch Antilles Express. E oferta ta válido pa bula di Kòrsou pa i for di Miami te ku 29 di yüni 2012.
E tíket mester keda kumpra promé ku 19 di yüni 2012. Tin un kantidat limitá di asiento disponibel.
Tur interesá den Dutch Antilles Express su buelo direkto nònstòp pa Miami por tuma kontakto ku Dutch Antilles Express su call center na 461 3009 òf bishita ofisina di e linea aéreo na sea Saliña, Hato of WTC òf por tuma kontakto tambe ku un agente di biahe.


text:
KRALENDIJK – Informashon ku ta sirkulá riba kaya ta, ku no ta tur mucha bou di 18 aña por kuminsá e proseso pa pasa reibeweis. Solamente si bo ta un hulandes europeo.
Radio Live 99.9 FM a tende di e situashon i a bai buska informashon tokante esaki. Un hóben boneriano di 17 aña huntu ku amigu nan na skol a tende muchanan di klas ku ta hulandes Europeo menshoná ku nan a bai tuma papel na e ofisina kaminda ta atendé ku pasamentu di reibeweis. E hóben entusiasmá a bai e ofisina i grandi tabata su sorpresa, ku nan a bisé ku e mester warda dia e kumpli 18 aña pa por atendé papelnan i pone fecha pa pasa reibeweis. Hopi desapuntá e hóben a bandoná e ofisina miéntras su amigunan di skol ku ta hulandes Europeo si ta kontentu ku apesar ku nan tin 17 aña, nan a kuminsá e proseso pa saka reibeweis. Ta trata di un hóben di Liseo Boneriano ku a topa ku e situashon. Radio Live 99.9 FM a tuma kontakto ku departamentu di reibeweis i nan a splika ampliamente kon e sistema ta funshoná i solamente un persona ku tin 18 aña, por inisiá e proseso pa pasa reibeweis. No ta importá nashonalidat. Den pasado tabata posibel pa pone fecha promé ku un hende hasi 18 aña, pa aselerá e proseso pa na momentu e kumpli 18 aña e tin un fecha mas serka posibel pa pasa reibeweis. Awor esaki NO ta posibel.


text:
Torneo di Basketbàl
Den kuadro di nos evenemento nos ta manda boso un komunikado di prensa ku e petishon amabel pa boso koperashon pa por publika e komunikado aki den boso pagina deportivo.
Kontenido di e komunikado de prensa:
Gameday Curaçao konhuntamente ku, Curaçao Sharks Basketball i Excel in Sports Foundation ta organisa un torneo di basketbòl pa hubentut. Esaki ta tuma luga den e luna di April i e luna di Mei 2022. E alokashon lo ta Stadion di Suffisant, den sala deportivo Niels Liberia. E kategorianan lo bai ta U10 i U12. Ekiponan ku lo partisipa den e kategorianan menshona ta, Curaçao Sharks Basketball, Janwe Spartacus i The Challengers.
E meta prinsipal di e torneo aki ta, pa yuda ku e desaroyo i kresementu di e basketbòl aki na Korsou. Muy enespeshal pa stimula hobennan pa bin praktika e deporte aki. E intenshon ta pa despues ku finalisa e torneo di U10 i U12, pa sigi ku e edatnan di U14, U16, U18 i e grandinan kwal ta U22. Pues keda pendiente, paso kos ta bai bira mas eksitante segun e edat di e kategorianan ta bai subiendo. Akinan nos lo ke ekstende un invitashon na e pueblo di Korsou en general pa bin presensia e weganan aki, pa asina apoya nos muchanan.
Diasabra 9 di April, 2022
Kategoria U10
Orario 8:45am
Sharkies Atlantic vs Janwe Spartacus
Kategoria U12
Orario 5:30pm
Janwe Spartacus vs Sharks Atlantic
Sharks Pacific vs Challengers
Djadumingu 10 April, 2022
Kategoria U10
Orario 2:30pm
Sharkies Atlantic vs Sharkies Pacific
Janwe Spartacus vs Huskies
Kategoria U12
Orario 4:00pm
Sharks Atlantic vs Sharks Pacific
Nos ta gradisibu pa e koperashon,
Sr. Fabian Conquet
G-League Curaçao
Telefon: +5999-5215415
Email: killaweb@hotmail.com


text:
Atletanan di COA a participa na DodgeBall
Nan a hunga un partido contra di Maria College Mavo
Atletanan di COA a hunga un partido di “DodgeBall” contra Maria College Mavo
Como parti di e programa di Fitville 2018, IBISA a tene un competencia di DodgeBall pa scolnan avansa na Aruba. Aki Maria College Mavo a sali e ganador absoluto di e torneo entre e scolnan. Pa e motibo aki tambe a forma un team cu atletanan hoben di COA cu e enfrenta e team campeon di Maria College Mavo.
Den e team di COA nos por a mira e rumannan Chiara & Sophia Petrocchi di taekwondo y judo, e coredornan di BMX Feddison Akeem Flanders y Shanayah Howell, e atleta di long jump Quincy Breell, e atleta di high jump Willo Man Lts Wuill Vrolijk, e atleta di tennis di mesa Jeandry Mathilda y e hisador di peso Joel Kuiperi.
Sin duda e atardi aki tabata uno di goso pa tur cu a presencia esaki, un iniciativa tremendo pa laga nos hobennan sera conoci cu nos atletanan elite. Pa loke ta e resultado final Maria College a gana 4 – 0 di e atletanan di COA.
Photo Credit: COA/Seever Krozendijk


text:
ORANJESTAD,Aruba
Durante e ultimo conferencia di prensa di partido AVP, miembro di fraccion, Sr. Richard Arends a reacciona brevemente riba e contenido di e conseho di CAft riba presupuesto 2020. Aña nobo a habri cu yen incertidumbre pa pueblo, comercio y e industria turistico pa loke ta spera nan den gastonan adicional.
Añanan 2018 y 2019 e prome fase di reforma fiscal a wordo introduci y a ranca 250 miyon florin di nos economia durante ambos aña. E aña aki Gobierno tin premira di aumenta su entradanan cu 90 miyon florin mas como parti di e di dos fase di reforma fiscal. CAft ta bisa enfaticamente cu Gobierno no a reduci su gastonan, pero ta aumenta e peso di impuesto riba ciudadanonan, comercio y turistanan.
E conseho di CAft cu ta papia un lenguahe hopi cla caminda e ta bisa cu Gobierno no a percura pa tin reduccion di gastonan den un forma structural y contrario na e meta aki, gastonan a sigui subi pa aña 2020. Pa loke ta trata e entradanan: e peso di impuesto a sigui aumenta pa pueblo, ta keda aumenta pa comerciantenan pero tambe ta keda aumenta pa loke ta trata turistanan. CAft ta mustra cu e ley di supervision financiero y e protocol ta specificamente dirigi na mehora e situacion financiero, e sostenibilidad di finansa publico pero e presupuesto 2020 aki no ta contribui na esaki.
Gobierno lo por wel di ta cumpli riba papel cu e normanan pero den mesun rosea e conseho di CAft ta indica cu e norma aki ta wordo logra meramente dor di aumento di impuesto, aumento di entrada di pais Aruba y no door di reduccion di gastonan. Di e entradanan presupuesta, 55 miyon florin ta entradanan incidental — un palabra malo durante campaña electoral y tambe na momento cu e Parlamento nobo a sinta – unda cu esnan cu ta sostene Gobierno mes a bisa cu esaki lo no ta contribui na un finanzas publico sostenibel y lo separa esakinan di e entradanan structural. Gobierno na su turno a acorda cu Hulanda cu esaki lo ta e caso. Sinembargo den ultimo dos presupuestonan di Gabente Wever Croes ta eseynan so a wak y pa presupuesto 2020 esaki ta extremadamente halto,” Parlamentario Richard Arends a declara. “Ademas 111 miyon di florin na entrada pa aña 2020 asina no tin base legal, ni tampoco decision”


text:
Ajera diaranson a jega Aruba e equipo profecional di Colombia Deportivo Pereira y kendenan lo enfrenta awe diahueps Sv Britannia reforsa. Deportivo Pereira cu ta consisti di hungadornan di U-21 reforsa cu algun hungador cu ta milita den nan divicion maximo y Deportivo Pereira lo hospeda na Tropicana Resort. E wega di awe nochi lo tuma lugar den Stadion Guillermo P. Trinidad y lo cuminsa pa exactamente 8’or di anochi y Deportivo Pereira lo topa cara cara cu Sv Dakota diasabra anochi.
E team di Deportivo Pereira ta consisti di hungadornan manera; John Candamil, Juan Garcia, Sebastian Gonzalez, Alvaro Melendez, Cristian Rojo, Dennis Izquierdo, Edgar Saldarriaga, Esteban Lopera, Esteban Mejia, Steven Restrepo, Jhon Acosta, Juan Camilo Martinez, Juan Diego Florez, Juan Diego Grisales, Kevin Ortiz, Santiago jramillo, Wiliam Castro, Adrian Camacho y Nicolas Ramirez Martinez. E director technico ta Nerney Duque Sanchez kende ta un entrenador cu un exprencia grandi den Sur-America. E tribuna banda pariba esta e tribuna mas grandi sin dak ta reserva especialmente pa e hincha Colombiana cu lo ta na masa grandi den stadion Guillermo P. Trinidad awe diahueps anochi pa apoya nan equipo di Colomiba esta Deportivo Pereira. E masa Colombiana lo bin bisti cu nan shirt di Colombia y cu un gran cantidad di bandera di Colombia. Tribuna banda pabou lo ta pa e fanaticanan di Aruba y especialmente pa e masa di Sv Britannia. Sv Britannia lo reforsa cu diferente hungadornan di otro team pa di e forma aki brinda un mihor espetaculo posibel. Hungadornan cu lo reforsa ta; Bruno Conceicao, Hugo Martina, Luis-Carlos Croes, Mairon Gutierrez, Sylvester Schwengle y kisa un mas. Un yamada ta bai na e fanaticada di e deporte Rey futbol pa bin apoya Sv Britannia Reforsa y Deportivo Pereira awe diahueps anochi den stadion Guillermo P. Trinidad. No ta tur ora nos tin e previlegio di wak un team profecional akinan na Aruba. Carchinan di entrada ta disponibel na Healthy Living Club na Pierdra Plat, Power FM tambe na Piedra Plat, Centro di Bario Dakota y portanan lo ta habri for di 5’or di atardi.


text:
Norbert George no ke rektifiká.
Na Sèptèmber 2016 Norbert George a hasi un ekspreshon via retnan sosial ku tin algun periodista ku ta riba “payroll” di Ministerio Públiko. El a akusá e instansia di ta kulpabel na soborno na tres periodista, di kual dos a keda menshoná na nòmber. Nan lo a sali for di Ministerio Públiko ku un ènvelòp ku plaka aden. Den novèmber e la hasi menshon di e periodista Yves Cooper. Ministerio Públiko a aserka Norbert George pa e rektifiká esaki pero George no a duna oido na e petishon. Esaki a resultá den un huisio sumario kontra George. Djaluna a trata e kaso i abogado di Ministerio Públiko mr. van den Heuvel a hiba e defensa i yega na su punto, esta ku mester bin rektifikashon di banda di George. Mr. van der Heuvel a enfatisá ku e kaso no tin di aber ku kita libertat di hende, pues no ta un kaso penal, pero un kaso sivil. E la bisa ku George tin ku proba e alegashonnan ku e la trese dilanti. Norbert George a presentá sin abogado i a defendé su mes. George a hiba un defensa ampliamente motivá pa mustra ku loke el a bisa ta kosnan ku Yves mes a konté den un kombersashon ku entre otro un Haakmat i Lucio ku sa ta hopi biaha huntu pa un proyekto ku nan mester a traha ariba. George a pleita pa deklará Ministerio Públiko no atmisibel pa motibu ku loke el a menshoná riba Facebook no ta dirigí riba Ministerio Públiko pero riba e periodistanan en kuestion. Na final di tratamentu di e kaso, George a keda para riba su punto. Wes lo duna su veredikto 13 di febrüari próksimo.


text:
“Ayera ora cu pueblo a sali haci compras pa por tin comestibles y otro productonan pa higiena na cas, algun comerciante a haya cu ta bon pa hisa prijs riba articulonan manera hand sanitizer y alcohol pa desinfecta. Net e productonan cu pueblo tin mester pa por mantene nan mes protehi for di riesgo di contagia cu e Coronavirus. Mas cu claro atraves di e medionan social manera Facebook a mira y lesa di diferente casonan rond di nos isla y por a comproba cu mayoria minimarket tawata esunnan cu ta practica esaki”, asina Hendrik Tevreden, Parlamentario pa e Fraccion di MEP den Parlamento a señala awe.
Segun Parlamentario Tevreden, e informacion aki a wordo treci na Gobierno mesora y apesar cu e precupacion ariba e virus ta grandi, Minister di Finansas, mr. Xiomara Maduro a duna e topico aki atencion di biaha. E mensahe tawata facil pa compronde. “Nos pais ta pasando den momentonan dificil y Gobierno no lo acepta cambionan den prijs di productonan sin mas. Minister Maduro a haci un apelacion na e sentido civico y e responsabilidad mutuo cu nos mester tin ora cu un dificultad ta toca nos pais. Y tambe a haci un apelacion fuerte na comercio en especial esunnan cu a actua di tal forma, pa no uza e momento di crisis como oportunidad pa hisa prijsnan innecesariamente”, asina e Parlamentario a vocifera.
LO ATENDE TUR ESNAN CU TA ABUSA
Gobierno ta hayando informacion di tiendanan cu ta subi prijs di productonan cu ta afor di e canasta basico. Pero en bista di e abuso cu ta wordo haci, desde awe tur tienda cu ta abusa di prijs, nan tienda lo wordo exponi publicamente pa asina e consumidor por sa na unda pa no bay haci compras pa cuminsa. Tambe e Minister a haci un apelacion pa e consumidor cu topa cu abuso, saca potret y pone e nomber y manda esaki via e APP – Control di Prijs pa asina Departamento Economico por bay over na publica e nomber. Tambe por expone e abuso riba medianan social pa asina mas consumidor por ta alerta y evita cu nan tambe lo pasa den mes experiencia.
DEPARTAMENTO ECONOMICO CU CONTROL INTENSIVO
Desde otro siman control di prijs lo wordo intensiva den tur tienda, minimarket y supermercadonan. Esnan cu ta hisa prijs ariba canasta basico lo core risiconan serio pa por continua na haci negoshi mirando cu Gobierno no lo tolera tipo di practicanan aki. Parlamentario Tevreden ta satisfecho di mira cu Gobierno a tuma e peticion aki na serio y a actua rapido pa coregi e situacion aki.
Finalmente un nota na nos pueblo consumidor: Si bo constata cu tin abuso di prijs of cu e negoshi ta aparece riba e app of relato oficial di Departamento Economico, evita di cumpra na e tienda ey, pa asina e comerciante tambe realisa cu si e no ta husto cu esunnan cu ta cumpra cerca dje, e lo perde benta!


text:
E grupo aki ta consisti di e adulto mayor di 60 aña of mas y tambe di personanan menor di 60 aña pero cu ta sufri di un of mas malesa cronico.
E adulto mayor di 60 aña of mas ta bin na remarke pa ricibi e vacuna di Influenza completamente gratis y NO mester di un recept di dokter di cas. E adulto mayor di 60 aña of mas cu ta desea di ricibi su vacuna di Influenza por ‘WALK IN’ na seccion di Malesanan Infeccioso di DVG y na momento di presenta mester bin cu su carchi di AZV. E adulto mayor cu ta biba den instancianan di cuido lo wordo vacuna na e instancia di cuido mes.
Personanan cu ta sufri di malesa cronico of nan salud ta debil pero NO tin 60 aña ainda tambe por ricibi nan vacuna completamente gratis, pero pa esaki si mester ricibi un recept di dokter di cas. Cu e recept e persona por ‘WALK IN’ na seccion di Malesanan Infeccioso di DVG. Na momento di presenta mester bin cu e recept di dokter di cas y tambe e carchi di AZV.
Tur otro persona cu NO tin 60 aña y tampoco tin malesa cronico pero ta desea di ricibi e vacuna di Influenza por paga pa esaki na un costo di fl 20,- y alabes mester traha un cita entre dialuna pa diabierna for di 8:00 pa 11:45 di mainta of 1:00 pa 3:30 atardi .Pa mas informacion por tuma contacto cu seccion di Malesanan Infeccioso na telefon 5224239 of 5224241
Pa keda semper bon informa Like nos Facebook page Directie Volksgezondheid DVG Aruba, Follow nos riba Instagram directie_volksgezondheid_aruba, subi nos website www.dvg.aw, yama nos na 5224200 of mail nos na servicio@dvg.aw.


text:
Den e kaso di mal uso eksesivo di poder polisial, e aresto i detenshon ilegal di James Finies, presidente di Fundashon Nos Kier Boneiru Bèk i aktivista di derechonan humano, riba 6 di sèptèmber, dia di Boneiru a bira un deskushon regional i internashonal. Den korant Extra a sali un artikulo riba ‘frontpage’; unda privasidat ta keda? Insinuando ku ta usa pòtrèt di mama di James Finies hospitalisa i Extra ta bai den detaye riba loke tabata den medionan sosial riba facebook I ta relata ampliamente ku basta insinuanshon i ku ta étiko pa usa òf mal usa pòtrèt di un persona, aparentemente den un situashon ku e mes no a skohe pa ta den, esta di problema ku salú, pa logra un meta ku no ta mucho kla tampoko. Mas aleu ta sigui insinuá ku no por saka I usa pòtrèt di hende sin mas i no mag di publika pòtrèt di un persona sin ku e la duna pèrmit pa hasi esei.
Arlene Finies ruman muhé i Broertje Finies tata di James Finies di Fubdashon Nos Ke Boneiru Bèk ta deklará lo siguiente komo reakshon riba un artikulo no-profeshonal i repugnante kaminda ku entre otro ta asumi ku ta ku pèrmit di ken a pone pòtrèt di nos mama riba Facebook. E artikulo ku a sali den Extra riba djarason 11 di sèptèmber último riba ‘frontpage’ “unda privasidat a keda?” nos ta haña ku no mester kue pòtrèt for di nos Facebook personal i poné den korant. Nos tata Broertje Finies ke sa ta ku pèrmit di ken Extra si a pone pòtrèt di su kasá ku ta mama di James Finies den korant i ku ta pa publisidat òf ta pa bende korant?
Ku esaki nos kier trese un aklarashon dikon nos a jega pa pone e pòtrèt di nos mama riba facebook:
Normalmente mi no sa atende den asuntonan di politika ni religion. Politika ta algu sushi riba e isla aki, pasobra tur ta buska pa nan banda ta bon I ta kontra otro. Ta asina ku ora ku James a kaba sali for di detenshon ilegal, polis a pidi na e grupo pa por pone algu pa motibu di menasanan ku tabata drentando kontra e agentenan polisial. Pa bisa ku polis a hasi su trabou. I na e momentu ey mi tata a pidimi porfabor pa pone algu, paso nan a roga pa nos skibi algu. Mi a bisa mi tata ku ta bon, mi ta hasie, I mi a skibi: “ku famia ta pidi pa no menasa e polisnan, pasobra nan a aktua segun nan hefenan a manda nan”. Na e momento ey e kos a bai riba facebook i mesora a kuminsa drenta diferente komentario. A drenta komentarionan di esnan ku agenda politiko I ta kontra James ku a pone mi, pa mi bisa ‘eerlijk’ rabia. E ora ey mi a disidí di pone e pòtrèt ku mi a saka pa mi tanta na Hulanda, pasobra mi mama no ke a bai hospital ku tur e doló ku e tabatin tin. Mi ke a mustra ku lokual ku nan a hasi, a kousa ku mi mama a hera muri. Si bo no sa kiko ta un doló ku un mama ta sufri pa motibu di detenshon ilegal di su yu ku na momento ku e ta lanta for di soño mainta, e prome kos ku e ta skucha for di televishon ta ku nan a detene ilegalmente su yu. Si bo ta un persona ku no konosé mi mama, e ora ey bo no sa kon e la bira. Na e momento ey mi a disidi di pone e pòtrèt ey. Mi no a kuestioná niun hende I ku niun hende no a hasi nada robes. Awo ta publiká den korant i ta bisa ku mi mama ta hende inosente, i ku ke sa ku ken su pèrmit. Ami no sa hasi nada si mi no papia ku mi mama i mi tata, te na grandi ku mi ta aki. E ora ey mi di mihó mi duna un aklarashon, di kon kosnan a bai. Na e momentu ey ami a disidi di pone pòtrèt di nos mama riba facebook. Si nan ke usé na un otro manera awor aki, Dios tey ribanan pa husganan. Ken ku ke buska pa hasi daño, Dios tey riba nan, I no lubida ku e no ta drumi. Ami no sa rabia normalmente pero e kos aki tin mi fadá, e sistema ku kosnan ta bayendo riba e lugá aki. Normalmente mi ta un hende masha trankil, mi ta atende ku tur hende ku mesun kara, mi tin rèspèt pa tur hende, asina mi mayornan a lanta mi ku ne, pero no laga mi pèrdè rèspèt ku es ku ke hasi nos famia daño.
“James Finies tin un Mama, un Tata i 3 Ruman, 2 yui y tanta y tionan y subrino y subrinanan ku ta para su tras” ….
Together We Are Strong


text:
Cu un surplus Aruba ta haya e espacio pa inverti den nos pais
Diaranson 16 di November, un dia historico pa nos pais pa loke ta trata presupuesto di nos pais, un presupuesto historico den tur sentido. Parlamento a aproba e Presupuesto 2023 cu tin un surplus di 63 miyon florin. Prome Minister Evelyn Wever-Croes personalmente ta considera esaki hopi particular pasobra e ta refleha e compromiso di Gabinete Wever-Croes desde cu a cuminsa goberna na 2017. E meta desde e prome dia tawata pa soluciona e problemanan financiero di nos pais. “Nos a traha hopi duro pa logra”.
Prome Minister a duna di conoce cu na 2018, a cera e deficit cu Gobierno a hereda. Na 2019, a cera e presupuesto cu un surplus di 4 miyon florin. Den e mesun tempo den Parlamento, Gobierno a anuncia cu na 2020 lo tin un surplus di 40 miyon florin pa cua motibo Gobierno tawata hopi orguyoso. Sinembargo, manera Aruba henter sa, e pandemia a causa daño y cambionan drastico. Resultado di esaki ta cu Aruba a conoce un deficit di 1028 miyon florin.
“Awe, Parlamento a aproba un presupuesto pa asina 2023 Aruba tin un surplus di 63 miyon florin. Esaki ta algo hopi grandi pa Gobierno y sigur pa nos pais”, Prome Minister a remarca.
Prome Minister a pone enfasis riba e importancia di tin un surplus den un presupuesto. Cu un surplus, Gobierno ta haya e espacio pa inverti den nos pais, entre otro den enseñansa, den cuido, den cuido di nos grandinan, den siguridad di nos pais, den infrastructura.
“Mi ta gradici tur esnan cu a sostene e presupuesto. Mi ta gradici Parlamento cu a duna nos e aprobacion na e presupuesto. Y mi ta gradici e pueblo di Aruba. Dios tin plannan grandi pa Aruba. Nos mester tin fe, determinacion y sigui traha duro”, Prome Minister a expresa.


text: Diasabra mainta a drenta informe di cu un of mas cacho lo a ataca un dama lague herida den su cas na Mahuma, mesora a dirigi tanto polis como ambulans na e sitio. Na yegada di e patruya a bin compronde cu e cacho no a morde e dama pero si a hunje. Na yegada di e ambulans nan a atende e dama na su cas mes. Segun e dama 3 rothweiler di su bisinja mas pazuid a drenta su cura y a bringa cu su cachonan y e a bay interveni, aconsecuencia di esaki e cacho lo a atak’e pero no a morde. Ora polis a bay papia cu e otro bisinja cu tabata tin su rothweilernan los a bin compronde cu e dama herida tambe ta laga su cacho los y esakinan a drenta su cura y a come cuminda di su rothweilernan. Polis a interveni den e discucion y problema y a avisa nan e consecuencia di nan actitud y nan responsabilidad.


text:
Ceremonia di Despedida pa delegacion di Aruba
Aruba lo ta rumbo pa e Weganan Suramericano di Asuncion 2022
Ceremonia di Despedida pa e delegacion di Aruba cu lo competi na e Weganan Suramericano, Asuncion 2022 na Paraguay.
Diaranzon anochi, durante un ceremonia na e oficina di Stichting Sportsubsidie Aruba (SSA), a celebra e ceremonia di despedida di e delegacion di Aruba cu otro siman lo biaha pa e Weganan Suramericano, Asuncion 2022. Na e ocasion aki nos por a mira algun di atletanan cu lo competi na Paraguay y nan mayornan. Tambe presente miembronan di e directiva di COA, e direccion tecnico di COA, e representantenan di e federacionnan deportivo, e coachnan y e media team di COA.
Hefe di Mision, sr. Junior Dake a habri e anochi unda a splica en corto e anochi di despedida. Despues Presidente di COA, sra. Wanda Broeksema a hiba palabra unda su persona a pone enfasis cu e weganan ta e momento pa nos atletanan luci na Paraguay. Segun sra. Broeksema cada atleta mester sinti su mes orguyoso pa e por representa Aruba na e weganan. E atleta mester sa kiko ta su rol como atleta. E lo competi pero tambe siña di otronan y e mas importante, gosa di e momento, gosa di e experiencia unico den bida. Sr. Broeksema kier a gradici e mayornan pa nan input door di tur dia percura pa apoya nan yiu den e mihor forma. Mas cu claro a gradici e Direccion di Deporte di COA y tambe e Directiva di COA pa e trabounan incansabel pa realisa tur e esaki na bienestar di e atletanan.
Den e prome parti di e anochi, Doping Control Officer di RADO, sra. Angelique Koolman, a duna un charla cortico riba e tema di Dopahe, pa asina e atletanan ta bon informa tocante e tema importante aki. Angelique a splica riba e proceso di doping control, ken tur por controla atleta y e importancia pakiko e doping control ta tuma lugar. Despues Dr. Ricardo Vargas a splica riba e tema di uso suplemento y otro productonan cu e atletanan mester tene cuenta cune pa evita problema ora di hasi control di dopahe.
Den e di dos parti di e anochi, Secretaria General di COA, sra. Nicole Hoevertsz a splica riba e proceso di preparacion pa cada ciclo y con e proceso di preparacion ta cana su caminda pa finalmente yega na e seleccion definitivo pa cada un di e weganan. Den e ultimo añanan COA cu su filosofia a cambia unda ta desea pa nos atletanan ta prepara optimalmente y di un nivel competitivo y cu kier of por logra resultado pa Aruba. Aki mester corda cu COA no ta prepara atleta, federacion ta prepara atleta. COA ta duna aprobacion ken ta representa Aruba riba conseho di e Direccion Tecnico cu ta evalua tur atleta, ta compara nan nivel cu e nivel di e otro atletanan den nos region. Tambe a mira e proceso di desaroyo cu atletanan cu a gana e derecho di competi pa Aruba y siña un tiki mas di loke nan sa caba.
Aruba lo competi na Asuncion, Paraguay, den 7 deporte cu 12 atleta. E atletanan cu lo representa Aruba na e Weganan Suramericano, Asuncion 2022 na Paraguay ta como lo siguiente:
Lansamento Open Water – Britta Schwengle, Landamento – Elisabeth Timmer y Mikel Schreuders, Badminton – Mackie Lu y Leyenne Schairer, Bowling – Kamilah Dammers y Abigail Dammers, Ciclismo BMX – Shanayah Howell, Taekwondo Poomsae – Jenniffer Baez, Hisamento di peso – Nathaly Geerman y Vela – Malik Hoveling y Just van Aanholt.
Hefe di Mision, Junior Dake, a duna un splicacion amplio riba e parti logistico y tambe a presenta e complehonan deportivo cu lo wordo usa durante e weganan. Hefe di Mision a anuncia a abanderado di e weganan cu a bira Mikel Schreuders di landamento y Nathaly Geerman di pesas. Por ultimo a reparti e paketenan di uniform na e atletanan presente.
Nos di Comite Olimpico Arubano kier desea e atletanan cu lo representa nos isla tur clase di exito y cu e ultimo siman nan aki di preparacion ta uno fructifero pa logra e mihor resultado pa nos pais.


text:
Fundación Ban Educa y Prepara di Aruba a forma union cu Fundashon Escuela KoHeHe di Korsou pa duna workshop “agricultura ” na muchanan y adultonan na Aruba..
Un jamada fuerte ta bai na mayornan, pa por fabor hasi bon uso di e oportunidad aki. Un oportunidad unico pa fortifica balor y estima propio. Permiti cu muchanan por ta fuerte prepara pa enfrenta presion di grupo / peer pressure.
Nos meta I vision ta: traha na bienestar di nos muchamam. (edat 2 anja pa 17 anja.) Pa nos di Fundacion Ban Educa y Prepara , tambe Fundashon Escuela KoHeHe ; Cuido , Amor y Responsabilidat ta hopi importante. E balornan ta determina direccion di un ser-humano. Balor propio/ estima propio ta depende di e balornan aki. Pa nos e balornan Kwido, Amor y Responsabilidad ta e balor mas importante den bida di un ser-humano, nos muchanan. Nos ta promove e balor necesario pa cu bida di nos muchanan cu agricultura. Kiermen enbes di sinja e muchanan e balornan ku palabra,; nos praktica e balor nan huntu cu e muchanan hasiendo agricultura.
Cada grupo di muchanan pa e workshop di agricultura ta consisti di 15 muchanan. —durashon un ora y 45 minut di tempu. Cada mucha lo risibi un planchi di berdura. Adultonan tambe por partisipa na workshopnan.
Workshopnan lo ta diamars 17 Maart y 19 Maart parti mainta 9:00 am – 12:00 pm y parti atardi 2:00 pm – 6:00 pm den Cunuku na Jan Flemming 16 A Sta.Cruz , serca nos amigo Michael Chago Lopez. Diaranzon 18 Maart “dia di Bandera Aruba” , workshop lo ta na Cas di Partido A V P , di 11 or mainta pa 3 or di atardi.
Pa mas informashon por fabor; Bel/WhatsApp Sra. Astrid Vries na 5933156, tambe por; Bel/WhatsApp Sr.Hensley KoHeHe Martina na 0005999 514-4643. Y inscribi bo mes of bo yiu di biaha pa e workshop.BINI UNI , BINI TUR.


text:
Taxistanan cu si tin cu paga impuesto y tur otro gasto pa por tin un permiso y pa por mantene nan vehiculo den bon condicion, ta sinti cu Gobierno y instancianan ta laga nan na caya den controla pa evita e fenomeno di taxi pirata. Esey ta personanan cu ta “hunga taxi” den forma ilegal.
Asina awe diadomingo mainta, un huesped na Talk of the Town Hotel a check-out y a pidi pa un taxi hib’e aeropuerto. E empleado di e hotel, un Hulandes-Europeo, a opta pa cana bay na e oficina di car rental den e hotel y a bisa e persona eyden cu e tin guest pa hiba aeropuerto.
Consecuentemente, e empleado di e car rental ta subi su auto personal, busca e huesped dilanti hotel, pasa dilanti tur e taxistanan para eyfo wardando un oportunidad pa haya un servicio. Claro cu e practica aki ta lanta rabia bou di e taxistanan pasobra ta sinti cu e hotel mes ta competi cu nan di forma inhusto y na otro banda, Gobierno y instancianan ta man crusa pa defende interes di nos taxistanan.
Por lo menos un grupo di taxi no a sconde nan disgusto riba red social, exponiendo auto di e empleado di hotel of car rental cu a horta un trabou di nan awe mainta na Talk of the Town Hotel. Taxistanan a acorda cu nan lo sigui expone tur esunnan, cu den forma ilegal, ta competi inhustamente contra taxinan. Si bo kier “hunga taxi”, paga bo number di auto mas caro, paga un seguro hopi mas caro, paga pa subi tereno di aeropuerto, laba auto casi tur dia, etc., anto e ora lo bo sa cuanto gasto un taxista tin pa por brinda servicio na su pasaheronan.


text:
ORANJESTAD – Despues cu apenas algun siman pasa e aeroliña SARPA segun e portal luchtvaartnieuws.nl a anuncia cu ta stop di bula pa Corsou entrante 2023 pero ta mantene nan buelo pa Aruba si, a dicidi di cambia esaki na final toch. For di aeropuerto, noticiacla a ricibi e confirmacion aki diamars ultimo di e cancelacion aki. Aki aeropuerto tambe ta confirma cu recientemente ainda durante un bishita na Colombia, a Tabata den luna di december 2021 cu Servicios Aéreos Panamericanos SAS, conoci como SARPA, a anuncia cu nan lo opera 4 vuelo semanal desde 15 di december entre Medellin y Aruba, regresando pa Baranquilla y tambe vuelo for di Baranquilla pa Aruba regresando for di Medellin. Awor, net un aña despues di nan operacion, e aerolinea Colombiano a anuncia awe di lo stop nan vuelonan regular for di ambos ciudad pa Aruba desde januari 2023.
LAMENTO
“Nos ta lamenta esaki masha pasobra algun siman pasa nos tabata na Colombia di bishita cerca e aerolinea, cu a confirma nan interes den sigui desaroya e ciudadnan y amplia mas ruta pa Aruba”, asina Jo-Anne Meaux-Arends, Air Service Development Manager di Aruba Airport Authority a bisa. E ta convenci cu SARPA lo sigui haci nan evaluacion riba e mercado di Aruba y ta spera di pronto por mira nan bula atrobe pa nos destinacion. Durante e aña di operacion, Aruba Airport Authority tabata un bon partner pa SARPA. Hunto a organisa diferente evento na momento di anuncia ruta nobo, aumento den cantidad di vuelo y recientemente a hasta organisa un evento pa e agencianan di viahe. Tur esaki pa reenforsa e presencia di SARPA den nos mercado y pa garantisa continuidad di e vuelonan pa y for di Colombia pa Aruba.
BUELO MEDICO
SARPA tabata conoci caba pa AAA pa su buelonan medico, di ambulance y charter cu e tabata ehecuta caba. Sinembargo, awe SARPA a anuncia cu nan ta suspende tur vuelo pa Aruba desde 6 y 10 di januari 2023. Esaki como resultado di un demanda abou sigui pa e entrada di Wingo den e mercado.
DESTINACION FABORITO
No ta un secreto cu Colombia a bira un destinacion faborito di e comunidad di Aruba. Tanto pa checkeo medico, pa haci compras of djis pa pasa vakantie. E cambio halto di e dollar Mericano contra e Peso Colombiano, ta haci e destinacion ideal pa e Rubiano, cu ta mira su cen rende eynan mas cu si e biaha pa otro destinacionnan. E demanda halto a causa cu mas compania a cuminsa bula y a start un competencia comercial entre e aerolineanan.
OPEN SKY POLICY
Siendo cu Aruba tin un “open sky agreement” firma cu Colombia, ta pone cu nan aerolineanan por bula ilimita pa Aruba y for di aki nos aerolineanan por bula cuanto cu nan kier pa Colombia tambe. Ta dificil e ora pa Aeropuerto di Aruba por stroba un aerolinea di Colombia di bula pa Aruba. E ta keda un competencia entre nan mes, den ken tin mas avion, por brinda tarifa competitivo y biaha na e ora cu pasaheronan ta prefera.
MAS AEROLINEA
Te cu awor, Aeropuerto Internacional Reina Beatrix (AUA Airport) tin un total di 4 aerolinea Latino Americano (Avianca, Copa Airlines, Wingo y SARPA) cu ta ofrece servicio directo pa Colombia (Bogota, Medellin y Barranquilla) y Panama. Como destinacion Aruba ta conta cu 20 buelo semanal for di e region Latino Americano di cual 13 ta buelo semanal for di Colombia so (compara cu 16 buelo semanal na 2019).
IMPACTO
Claro cu e noticia aki lo tin un impacto riba e ruta existente di Aruba pa Colombia. Aruba lo no tin ningun vuelo non-stop entre Aruba y Barranquilla mas. Aunke cu di otro banda, lo por sigui biaha pa Barranquilla cu Avianca via di Bogota. Pa e pasahero, esaki lo encera cu mester haci un stop na Bogota prome, cu lo nifica mas ora biahando prome cu yega e destinacion final. Pero, di otro banda, e aerolinea Wingo a caba di anuncia un aumento den frecuencia di vuelo desde Medellin y Bogota pa Aruba. Pues, esaki lo absorba e espacio di SARPA den termino di capacidad di asiento. E cantidad netto di asientonan for di Colombia pa Aruba, ta sigui riba 1% di e promedio di capacidad di asiento. “Mester mir’e mas bien como un shift den e mercado entre aerolinea pero nos a keda cu e ciudadnan y e destino Colombia ta sigui “hot”. Nos lo a prefera di mantene ambos aerolinea bula pa Aruba, pero e berdad ta cu e mercado ta maneha su mes y como aeropuerto nos ta ofrece solamente e plataforma pa e aerolineanan mes competi na nivel comercial”, asina Jo-Anne Meaux-Arends a finalisa bisando.


text:
Aruba Caribbean Cargo/Arumia Logistics Taekwondo Cup tabata e ultimo clasificasion pa Best of the Best 2014.
Posted: September 15, 2014 in Noticiero 94
Oranjestad-Diasabra ultimo a tuma lugar e di 6 Aruba Caribbean Cargo/Arumia Logistics Taekwondo Cup y tabata e ultimo clasificasion pa Best of the Best cu participacion di 7 scol di Taekwondo di cual 2 a bandona e evento. Prome cu e evento a cuminsa Grand Master Chaco Jose Cornelio a revisa e lista di combate y a aproba esaki pa e evento por a cuminsa y a saca copia pa duna tur e 7 scolnan presente.
Pa 11:30 di mainta despues di a warda ariba e presencia di e scol di Washington a cuminsa cu e prome peleanan di infantil. Caribbean Taekwondo Institute no a bay di acuerdo cu e pole aproba pa Grand Master Chaco Jose Cornelio y a dicidi di bandona e evento. Asina mes e evento a sigui cu e 5 scolnan di Taekwondo presente, kendenan si a bin pa demonstra kiko ta diciplina. Tele-Aruba ywww.zoomaruba.com
tambe tabata presente y a keda pa wak varios di e peleanan y resultado di e campeonato. Grand Master Chaco Jose Cornelio, Master Eric Barry y Moices Dumfries tabata e 3 refereenan internacional cu a guia henter e campeonato y na final di e campeonato a saca varios bringadornan como nan miho bringadornan. E publico presente a mira pelea di infantil te cu senior. E atletanan presente a scoge nan mihor referee di e campeonato.
Aki bounan tin e resultadonan di e Aruba Caribbean Cargo/Arumia Logistics Taekwondo Cup 2014.
Like this:
Like Loading...
Related


text:
KRALENDIJK, – Djaweps 17 di novèmber Diálogo Sentral, konsistiendo di representantenan di Entidat Públiko Boneiru, dunadónan di trabou i sindikatonan, a tuma despedida di diputado Den Heyer. Huntu ku diputado Thielman nan a forma den e último añanan e representashon di Entidat Públiko Boneiru
Den e periodo tras di lomba Diálogo Sentral a manda hopi konseho i a sigui un kantidat di e temanan den e Akuerdo di Kralendijk. E temanan prinsipal ku Diálogo Sentral ta atendé ta kombatimentu di pobresa dor di oumentá e kompensashonnan sosial, oumento di salarionan i rebaho di gastunan pa tantu famia komo pa empresanan.
Entrante 1 di yanüari 2023 Ministerio di Asuntunan Sosial i di Labor lo oumentá e kompensashonnan sosial i sueldo minimo. Ku esaki no solamente penshonadonan, hendenan ku ta kobra ònderstant i trahadónan ku tin sueldo minimo ta bai dilanti, pero tambe esnan ku ta gana mas ku sueldo mínimo ta bai dilanti. Riba tereno di rebaho di gastunan i mehorashon di e modelo pa hasi ganashi tambe a dal pasonan, pero esakinan no ta sufisiente pa Diálogo Sentral. Lo keda pone atenshon riba e tópikonan aki.
E reunion di 17 di novèmber tabata e delaster reunion pa diputado den Heyer, kende entrante 1 di dezèmber lo baha komo diputado. Vise-presidente Mervyn Stegers, na nòmber di tur miembro di Dialogo Sentral a gradisí e diputado pa su esfuerso inkansabel i determinashon. Komo regalo algun alumno di Komunidat di Skol a ofresé un obra artístiko ku nan a traha bou di guia di Tatiana Nicolaas.


text:
Ora nos papia di spiritualidat nos kiermen e formanan di spiritualidat krioyo popular ku ta eksistí banda di religionnan. E hende ta buska yudansa serka trahadónan spiritual (medium) ku por hasi kontakto ku sierto misterio pa buska aklarashon i solushon pa nan problema personal. Den mayoria di kaso ta trata di religion afro-kurasoleño ku ta nan ta praktiká skondí.
E formanan aki di venerashon ta mará na naturalesa i tin un relashon fuerte ku kultura di Afrika. Nan a eksistí for di tempu di sklabitut, pero komo ku tabata parti di kultura afrikano, e práktikanan tabata prohibí.
Práktikanan spiritual
Na Kòrsou nos ta yama e práktikanan spiritual aki: brua, montamentu òf misterio. Na Kòrsou e práktikanan ritual aki a kuminsá for di temporada di Indjan. Indjananan tabata usa yerbanan pa kura hende i tambe pa kai den trans. Un gran parti di e práktikanan spiritual a yega aki ku Afrikanonan sklabisá, pero sigur tambe ku migrantenan for di Haiti, Repúblika Dominikana, kosta nort di Venezuela i Colombia. De Karibe bo ta topa diferente vershon di brua. Na Cuba “La Regla Lukumi” òf “Santeria” òf Palo Monte, Brasil tin macumba ku candomblé, Sürnam Winti, Haiti Vudu, Antia Ingles e yama Obeah. Na Guadeloupe y Martinique nos ta mira un tradishon spiritual kasi igual na esun Haitiano, ku e nòmber di “Quimbois”.


text:
Universidad di Aruba a organisa di 26 pa 29 di maart 2019 e prome Conferencia Internacional di Estadonan Insular chikito y Juridicion Sub-Nacional di e islanan, den colaboracion cu Centro di Excelencia pa Desaroyo Sostenibel di Estadonan Insular Chikito y Independiente y e catedra di Estudionan di Islanan Chikito y Sostenibelidad di UNESCO, cu ta comparti entre ‘University of Prince Edward Island’ (UPEI) di Canada y Universidad di Malta.
E tema di e conferencia tabata ‘Island States and Island Territories: Sharing Stories of Island Life, Governance and Global Engagement’. E conferencia a apela na academico-, desaroyado- di maneho, representante- di ‘NGO’s’, studiantenan y publico en general, cu a pone contacto y a intercambia conocemento riba Desaroyo Sostenibel na e islanan.
Un total di 100 participante a atende e conferencia. Varios region geografico tabata representa, incluyendo Caribe, Pacifico y Africa, Oceano Indio, Mediteraneo y Lama Sur di China (AIMS), Australia y Atlantico Norte.
Tabata tin 18 presentado local cu participacion multi-disciplinario na e conferencia, incluyendo presentadonan di tres facultad di Universidad di Aruba: Facultad di Contabilidad, Finansas y Mercadeo (FEF), Facultad di Arte y Sciencia (FAS) y e Facultad di Hospitalidad y Maneho di Turismo (FHTMS). E conferencia a duna 6 Beca Internacional di Biahe pa Studiante y 20 studiante local di Universidad di Aruba a participa na e sesionnan como parti di nan curiculo.
E participantenan internacional a disfruta di un Bon Bini Arubiano cu un cena di conferencia na Old Cunucu House y un excursion pa e districto di San Nicolas y nan a bishita tambe Museo Industrial pa cera conoci cu historia di Isla Aruba.
Adicionalmente nos ta hopi orguyoso cu nos tabata tin dos Hefe di Gobierno como orador principal tratando integridad y gobernacionan y resistencia di isla; tanto distinguida Señora Evelyne C. Wever Croes, prome minister di Aruba y minister di Asuntonan General, Integridad, Energia, Innovacion y Organisacion Gubernamental como distinguida Señora Leona Romeo Marlin, prome minister di St. Maarten y minister di Asuntonan general, a honra nos cu nan vision.’
Comunidad a disfruta di un presentacion publico gratis duna door di Dr. Godfrey Baldacchino cu a wordo organisa durante e conferencia dia 28 di maart 2019, durante cua Universidad tabata honra cu presencia di Gobernador di Aruba.
E comite internacional di planificacion di e conferencia tabata presidi pa e co-presidente di UNESCO, Dr. Jim Randall (UPEI). Co-anfritrionnan local tabata Deboraha Alexander di ‘Centre for Lifelong Learning na Universidad di Aruba, Glenn Thodé, Rector di Universidad di Aruba , Patrick Arens, ‘Business Director’ di Universidad di Aruba y Arno Boersma y Francielle Laclé di COE. Den e comite di planificacion tabata envolvi studiantenan di varios institucion academico incluyendo Universidad di West Indies, Vrije Universiteit Amsterdam, University of Malta, Leiden University y University of West of England.
Jim Randall a remarca cu esaki tabata un oportunidad excelente pa demostra e capacidad intelectual y hospitalario di Universidad di Aruba y e isla en general. ‘Varios delegado internacional pa di prome biaha a bisa mi cu esaki lo no ta e ultimo biaha cu nan ta planea pa bishita Aruba.’
E comite di Planificacion ta gradicido pa e contribucion di e sponsornan pa e evento aki. Nan ta Ministerio Hulandes di Asuntonan Interior y di Reino, Guardian Group Aruba, Fatum, University of West England, Aruba Tourism Authority y Think To Do Institute, Smit & Dorlas Coffee y Aruba Aloe.
Pa mas informacion, tuma contacto cu [email protected]


text:
ORANJESTAD – Otro dia fabuloso di oferta y entretenimento ta sperabo e diasabra aki den Caya G.F. Betico Croes. For di 10’or di mainta ta spera famianan cu ta buscando e mercancia necesario pa inicio di e aña escolar nobo. Danki na cooperacion di Aruba Bank, cumpradornan e dia aki tin oportunidad di gana 250 Florin na e tienda di nan escogencia simplemente dor di sostene comerciantenan di Caya Grandi.
E mesun dia Aruba Bank ta presentando e final di su actividad di vakantie ‘Good 4 The Neighborhood’. Riba parkeerplaats di ex La Linda e participantenan lo ta demostrando nan iniciativanan comercial pa un y tur por admira. Publico por mira y tambe cumpra e producto innovativo cu e hobennan a crea. Di e manera aki e banco local ta incentiva nos muchanan cu tin e potencial di ta e futuro comerciantenan di nos isla.
Na ocasion di e gran final di e competencia, Aruba Bank ta premia tur esnan cu bishita Caya Grandi e dia aki pa haci nan compras di Back 2 School. Cu cada compra di minimo 35 Florin, ta haya un coupon cu mester trece na e parkeerplaats di La LInda pa deposita den e tombola. Pa 4’or di atardi lo saca un ganador cu ta ricibi un certificado di 250 Florin pa gasta na e tienda cu e ta desea.
Tiendanan den Caya Grandi cu ta participando den e promocion di Back 2 school ta: Penha, Mediq Aruba, Mango, Amito, Seasons & More, Burger King, Hot Look Aruba, Totto, The Athlete’s Foot, De Wit Pop up Store, Paleis Oriental, Polo, Kairos Boutique, Dufry, Aldo, Adams House for Men, Wulfsen & Wulfsen, Aruba Aloe, The Saint, Style & Colors, Loft Boutique, Sport Caribe, Runway Boutique y Maggys.
Adicionalmente, esaki y otro tiendanan lo pone tent pafo cu articulonan special di Back 2 School na prijs rebaha y obtenibel solamente e dia aki. Pa mas informacion di esaki y otro promocion cu T’Aki Tin ta ofrece, bishita e pagina di Facebook: T’Aki Tin. Keda pendiente ya cu durante e siman ta anuncia mas atraccion pa e diasabra aki.


text: Siman pasa, Minister Endy Croes a ricibi bishita di Thalia Croes kende a finalisa su estudio di Organization Governance and Management (OGM) na Universidad di Aruba. Den cuadro di su estudio Thalia a haci un investigacion titula: “What influence do principles leadership styles have on teacher job satisfaction according to schoolboards, principals and teachers of four primary schools in Aruba”. Thalia a haci un investigacion riba e forma con e cabesantenan di scolnan basico ta lidera nan scolnan y con satisfecho maestronan ta cu esaki. Pa e estudio aki Thalia a uza un instrumento cu ta detecta e forma di liderazgo den enseƱansa. E estilonan di lidera cu ta mas conoci na scolnan mundialmente ta: “the transformational, transactional, democratic, autocratic, servant, ethical, and laissez-faire leadership styles”. Den e analisis Thalia a detecta cu na Aruba e estilo di liderazgo democratico ta mas desea pa e directivanan di scol cu e la investiga y cu e maestronan na Aruba ta scoge mas pa e āethical leaderā. Minister Endy Croes ta gradici Thalia pa su bishita y su dedicacion na e estudio y pa e recomendacionnan alabes ta desea Thalia hopi exito den futuro. Y cu e deseo, disciplina, dedicacion y determincion ta sigui logra.